url: =Zogamah Galpi thumna kipanta ~ Lian Tuang :: ZOMI DAILY\nposted on 26 February 2019 at 9:45 pm Lomkholna: Liantuang, News, Zomi\nLeitung galpite ong piankhiatna a hang pen thu tampi om kha dinga, tua sungah leitang le leisung sumpiangte kituhna (kidemna) hang zong a thulian pen lam ahi dingin mipilte in gen hi.\nLeitung Galpi I , II lai in mikang galkapte in Zogam leitang la dingin ong kuan toh uh ciangin I pu I pa ten luangkham in Gam le lei na hu uh hi. Hih thu pen tu ma kum zalom khat hun lai hi. Tua hun lai in leitang ngahna dingin thauvui thautang zang uh hi. Nuntakna khua-ul sisan tawh leitang na lei ngiatngait uh hi. Tanglai pupate in luangkham in a na nan (lehdo) tentan uh pen tu hun khangthakte ading i tangthu hi a, I kipakna hi. I angtanna pi pen hi.\nTanglai pupate in thuman le citak takin gam le lei ading maa apan’ manun leitung bup in Zomi le Zogam ong kitheih lawh hi. Ong kizahtak lawh hi. Pu le pate in amau sep ding le sep tuakte kim takin sem uh hi. Thu le la khempeuh amau deih bangin a piantheih lianloh hangin hanciam theihna khempeuh tawh thasan tantan uh hi.Tuate hangin galpi nihna tangthute I sut kik ciangin angtangna kipakna lungsim tawh I sutsut hi.\nGalpi lai hun bang tektekin tu hun ciangin zong Zogamah gamkek thak pawlkhat ong om leuleu hi. Tu hun gamkekte in thautang zang lo uhi. Laikung laidal leh sum le pai zang ta uh hi.\n2011 kum khit lamciang zong Zogamah khangthak gamkekte ong lut ziahziah hi. Hun lui bang danin a vui atang tawh hi nawnlo hi. Tu ciangciang tuabang gamkekte Zomi Zotate in I nial zia/ deihlo leh i mapanzia pawl khat kikum suk dih ni.\n1) Shwe Pyu Mo Company te in Taingen khua le Hiangzing khua kikal leitang ekka (ares) 5000 val lei dingin kumpi tung na ngen ziau hi. Ngah theihna ding lampi tawh na kithawi ahih manin a thu asiang ding dinmun khat tung ziau hi. Hih vai a lem bang hi zenzen leh khua mite lo gamte le singhalh gamte nangawn a huam mang ding hih tuak hi. Hih thu pen Taingen khuamite in a hun lap takin naphawk pah uhi. Akisam bangin na gamtang pah uh a, company te cimawh in nung kik hiau hi. (company te pen nasem ding sangin leitang deihna hi zaw ci)\n2) Tin Win Tun company mah in Taingen khua khungah leitang eka ( acres )3 lak sawm leuleu hi. Khuamite in company te ngimna taktak tel khia ahih manun na deihlo leuleu uh a, tawl khat khit ciangin maban zom thei loin nung kik uh hi. Athu pen Hakha le Naypyitaw dong zan delh uh hi.\n3) Companyte’n a ngah zawh loh ciangin tua mun tek mah galkap za lian mahmah khat kithawi leuleu a, tua zong thusuak zolo veve hi……, Hih bang dan pen tampi om lai tham hi.\nHih bang thulianpite avaihawm amakaite pen Zominam bup adingin a angtan huaite ahi hi. Apahtawi huaite ahi hi. A zahtak huaite ahi hi. Ahi zongin tu cianginciang kuamah in tuate kipawk kha lo hi. Khangsawnte ong pil semsem dinga tua hun ciangin amaute in apahtawi taak taktakte ong tel siam dingin lamen hang.\nTu sung tenga I buaipih ahi Gullu mual zong leitang vai in gen leng leitang ekka ( acres ) 100,000 val thu ahi hi. leitang ong kideih gawh hi a, ong kikek sawm ahi hi. I pilvang keileh amawkna nangawn in ong kilaksak sawm hi. Hih vai ong kisem taktak leh I theihtheih sa mah bangin a mun amual om te nisim nuntakzia ong kikhel ding hi. Galpi I / II khit ciangin Zogam ah nuntakzia kikhel mahmah hi. Biakpiakvai zong ki lumlet hi. Ngaihsutzia zong kikhel hi. Ngeinate zong kikhel hi.\nTua bang tektek in Zogamah mipite I picin ma in Gullu project le investment tuamtuam ong lut zaizai takpi leh I biakna, I ngeina, I nuntakzia, I thupomziate tampi ong kikhel ding hi. Latomno I sak ciangin “ Min bang pianna tuan pupa ten sinlai lung a mawl man in ..” I cih mah bangin khang sawnsawn ten zong eite ong cihna in tua banglian la a sak khak ding khalau huai mahmah hi. ( Tedim le Tonzang ah sen ten nailung khawi ding lunglut. 23 Feb in sen te mi 5 ong pai…, tualo a tuamtuam tampi om )\nHih bang investment lianpipi ong lut ciangin I pilvang leh a lawphuai, a deihhuai nopna hauhnate kingah lawh a, a langlamah sup le baina, hagawina, salsuahna ( mi nasem ) kipiang thei hi. I gam I lei sung tektek mah ah refuge a kisuak thei bek tham loin, minam nangawn a kimangthang thei thu ahi hi.\nI minam bup in I manthan ding pen nak lau huailua mahmah hi. Nisuahna lam panin a tunga I gensa bangin Minam manthan theihna ding ciang a piangsak thei lauhuai na a om mah bangin, nitumna lam pan in zong biakna le minam ong valhtum ding lauhuaina khat ong kipan pha mahmah ta hi. Tua in thudang hi lo a, I theihtheih sa mah ahi Bengali Muslim vai ahi hi.\nZomite tu laitaka I lungsim puakzia I khel zawh keileh tu zawh kum 30 pawl ciangin, Zogam bup pen Muslim gam suak zo ding hi.Rih khuadar Bali zong asawtlo in man ta ding hi ta hi……!! Hih vai pen biakna siate tel sim mahmah zaw ding hi. Christian tangthute en kik leng Christian te gal lianpen pen Muslims hi zaw hi. Isreal gam in gal hau mahmah kici a, a taktak in gal khat bek a nei hi zaw hi. Isrea le Muslim cih dan hi ziau hi.\nHih thu I gen ciangin kitel khial nuam mahmah hi. Bengali te kawlgam, Zogam sungah lut sak lo ding cihna hi a, mudah ding, langbawl ding cihna hi lo hi. Amau pen ei gammi hi lo hi. Ei zong mi gam mi lei ah va mawk pai leng ong kiman pah lel hi. Ahi zongin ei le amau kalsuanzia pen akiteh kak theilo ding thu hi. Amau pen nuntak zon na sangin a thuthukzaw ngimna lian mahmah khat tawh ong pai uh ahi hi.\nHih bangin Zogam le minam in alauhuai a dipkuakhuai thute I maingat laitakin na khat teitei sem khia lo ding I hi hiam? I pilna sinsin te in hih bangthute a hawm dingin ong kaito zo nailo hiam? Khutsunga I tawitawi LST bu in ong sawl zo nailo hiam? Makai I hihna in ong tawsawn zo nailo hiam?\nBanghangin tu ni dong ciang mipi in amau le amau lampi zawt tawm sak I hi hiam? Leitang le minam a donlo khat in Pasian ka it hi a cih pen a tel hak thu hi lo ding hiam? Leitang le minam dongtuak hun laitakin mipi mai ah a dingkhia lo makai khat peuhpeuh in “ Gam le minam ading ..” ci in thugen asiam pong mawk leh a up ngam huai taktak diam……….? …………………………..? Liantuang (February 26, 2013)\nPrevious: Makaite kiphunsan – a zadahte tawp huai\nNext: Zomi International Conference Khawmpi Thukimnate ZIC2019KL\nGuicing mahmah ei lungdam


timestamp: atn

url: =Banghang in kumkhatsung in kumthakni misi tampen citciat hiam? :: ZOMI DAILY\nBanghang in kumkhatsung in kumthakni misi tampen citciat hiam?\nposted on 2 January 2017 at 7:19 pm Lomkholna: New Year, News, Sawltak, World\nLeitung mipil misiam leh kancianna abawl Researcher te’n kumkhatsung in kumthakni January 1 pen misi atampenni hi cih mukhia uh a, lamdangzong samahmah uhhi. Kumthak nikhatni ahih keileh January 1 nipen zupengnawng leh ipmut cimlo zong atamni khatbel ahihi.\nHihtawh kisai in University of California te’n Data kaihkhopna nei uh a, Study bawl uhhi. Christmas leh New Year humsung, kalnih sungteng Research abawlkhiat uhciang in ahuampi in kumthakni January 1 ni in misi tampen citciatthei cih mukhia uhhi.\nResearchers te’n US gamsung ah abeisa kum 25 sungteng misi sazian, Death Certificates te etcianna nei uh a, amuhkhiat uh ahihi.\nMisi cihciang in ahuampi in namnih in kikhen theihi. Amasa in tuahsiatna leh ahonpi in kithahna “Accidents & Homicide” cih ahihi. Anihna ah natna hangin sihna leh kumcing ahuntung a sihna tepen “Natual causes of death” kici hi.\nTua sihna namnihte lakah abeisa in Research akibawlsa tampitak in Christmas leh New Year cihbangdan Holidays hunte ah misi tamdiak cih amuhkhiatsa tek uh hi a, ahi zongin tua misi tepen Accident tawh asi cih tamzaw hi.\nAhi zongin hih University of California te ii kancianna panin amuhkhiatna uh ahihleh January 1 nipen adang nite sangin misi 5% bangin tamzaw cih mukhia uh a, tua misi tepen Accident in asi cihte hilo a, ahuntung in teeksih cihleh natna hangin si “Natual causes of death” cihte hicitciat sese hi.\nHih Research tungtawn in kumthakni misi tampen cih Research Data tungtawn in aki muhkhiat hangin, banghanghiam cihpen kitheician hetlo cihi. Banghanghiam cihpen Study tampi bawlbeh kullaiding kici a, hihpen lamdang akisa mahmah “Mystery” khat ahihi.\nRelated: Research & Development Report – Zomi te I mapan khoptheihtaktak nading\nTua hi a, “Moral of the Story” ahihleh kumthakni “New Year’s Day” ni in naci anopkei leh amanlang in zato mah zuanzaw phot in cih ahihi.\nNgaihsunkik dihve, kumthakni sese hongnusia citciat nacihcih khawng aomhiam? ZD Sawltak #zomidaily\nPrevious: Zanhal nitak in Turkey gama Night Club kisuamna Site lakah gamdangmi 15 kihel ~ TK Lian\nNext: Khanmawh bawk (Nekgukna leh golhgukna) ~ Tual Khan Suan\nPakistan gamah Christian nupa thatin a halte mi nga sih daan kipia ~ TK Lian


url: =Global Buanli Family: Tulaai Leitung Thuthang Tuamtuam Updates Feb 1,2014\nTulaai Leitung Thuthang Tuamtuam Updates Feb 1,2014\n· Kachin gam Bamaw Bial Mansi Township sung ah Kachin gaalkaap KIO te leh kawlgam gaalkaap te Jan 31 nipan Feb 1,2014 nidong nasia tak langnih kikaapna piang hi. Kikap na thu KIO te huangsung a sing zuak singlei te kawl gaalkaap te in vaman ahihman in kikapna piang ci uhhi.\n· Kawlgam President U Thein Sein in khasim thupulaakna aneih na ah Feb 1,2014 ni in mipi zaakding in kawlgam sung ah azawng ahau kikim tak a nghatheihding in cidamna lam leh pilsinna lam ahoih theipeen ding in kahaan ciamding hi ci in genkhia hi.\n· Indonesia gam Sumatra tuikulh tung ah Feb 2,2014 niin meimual puakkham a mi 14 si in mipi tampi tak inn le lo nusia in bitna zong in kiheem mang uhhi. Indonesia gam ah apuakkham thei laaiding meimual 130 omlaai ci in mipil te in genkhia uhhi.\n· India gam Delhi khuapi ah Jan 29,2014 ni in University sangnaupang khat akisatlup nahang in sangnaupang te lungkimlo in Feb1,2014 ni in sangnaupang tampi tak in lungkimlohna lak uhhi.\n· Sudan gamsung gaaltaai micimawh te ahuh apanpih ahi ICRC te anasepna pan khawlding in Sudan kumpi te in Feb 1,2014 ni in thupia uhhi. Sudan buaina sung ah mi 300,000 in sihlawh khin a tampi tak in inn le lo nuasia in buknading zong uhhi.\n· Thailand gam mipi a million asim ding in mee khiatding Feb 1,2014 ni in angak laaita un kumpi langpang mipi te in lungkimlohna nasiatak in lak uh ahihman in buaina lianpi pianga mi 6 liam hi. Kumpi langpang te in Prime Minister Yingluck Shinawatra apan mun pan akhawl masiah mee khialo in lungphona na neiding ci uhhi.\n· Spain gam Madrid khuapi sung ah mipi tampi tak in Spain kumpi te bawlthak nauphiatnading thukhun deihlo in lungphona Feb1,2014 ni in nei uhhi. Spain kumpi thukhun thak sung ah naupaai nupi khat in kaal 14 sung in nauphiat thei cih thu ahihi.\n· Hezbollah te uksung Lebanon gam I khuapi Hermel khuapi ah mawtaw khat Feb 1,2014 ni in bomb tawh puakkham a mi 4 si in pawlkhat liam uhhi. HIh bomb puahkhapna peen tukaal sung in anihveina ahihi.\n· Philippine gam Mindanao tuikulh tung ah Muslim migilo te in Feb 1,2014 ni in bomb puakkham sak uha, mi 14 nasia tak in liam uhhi. Hih mun teng ah Muslim tapong te leh kumpi te kidona hang in Muslim migilo 50 vaal tukaal sung in si uhhi.\nKhialh na aom leh ngaihdam bawm ah maw\nPosted by Thang Khawm Pauzomi at 6:24 AM


url: =Sia in hong siasak hiam? ~ Hau Za Cin :: ZOMI DAILY\nposted on 2 December 2015 at 10:25 am Lomkholna: Article, Hauzacin\nSia in hong siasak hiam?\n“Siksakol pei thum nei hawlte nangawn ‘sia’ kici ta hi” cih khat ka za ngei hi.\nZomi khempeuh in ‘sia’ cih i lim zat mahmah ta hi. Sangsia te zong ‘sia’, biakna siate zong ‘sia’, kumpi zumah nasem uliante zong ‘sia’, a min i theihpak loh ahih hang eisanga upazaw dingin i upmawh khatpeuh zong ‘sia’ ci suk ziau cih zah dongin ‘sia’ cih kammal kilimzat a, a hoihna tampi a om mah bangin a hoihlohna zong a omkha tam cih ka ngaihsun mawkmawk hi.\nTua hi a ‘sia’ in hong siaksak hiam?\nKa tuak thu pawlkhat gen mawkmawk leng. Khatveivei ‘u’ hong ci dinga kilawm kasak pawlkhat in ‘sia’ ciin hong sam a, ‘nau’ hong ci dinga kilawm kei sang upa zaw pawlkhat in zong ‘sia’ hong cih hun om hi. Amasa pen tawh kisai in i Zongeina u, nau, ni, ngang, pi, pu, nu, pa, etc ci-a i kisapna ngeinate a beisak suak kasa a, ‘sia’ in hong siasak hilo hiam ka ci hi. A nihna ah lah kei sanga upazaw khat in ka min tawh hong sam ziaulo a ‘sia’ hong cih ciangin a kisamzah vala kamsiam tawh kibang kasa a, kul takpi mah hiam ka ci hi. “Ek tamlua vok in gailo” cih bangin kamsiam mawk sial ek tam zong kilawm tuanlo tawh kibang kasa zel hi.\nTua hi a, hih ‘sia’ cih kammal, Zomite in Kawlte tawh i kipemat ma a i zat tam hetloh hi napi, tulai ciang kamzat tangzang a i pheeng zatgawp lua pen in i Zongeina kisapna kammal hoihte leh a kilawm tampi hawlmang in a kisamzah vala mawk kamsiamna tawh kibang hilo hiam cih khawng hong ngaihsunsak hi.\nTua hi a, bangci in na ngaihsun tam thei keng. “‘Sia’ in hong siasak nasa hiam?” Koi ciangah zang ding? Kuate tungah zang ding? I Zongeina kisapna kammalte pai liangin ‘sia’ cih i zang zom zel diam?\nPrevious: Tonh Thu (10) ~ Awn Za Pau\nNext: Hakha khuapi ki tuahkhiat kulding


url: =Ankam bulnek cinzia tomkim (Carrot) :: ZOMI DAILY\nposted on 7 June 2018 at 8:44 am UTC+9:30 Lomkholna: News, Siamsin\nOctober pan November kha sung ciin dingin gel ding hi. Ankam bulbawk te nisa hoihtak a ngahna mun ah hoih hi. Ahizongin ni liapzongh a hoih khom khat thuakzo hi. Akung kihalna letmat 6, a gualkihalna letmat 12 in ciing ding hi. Acre 1 a’ding khaici 2 kg bei ding hi. Ankam bulbawk cin nading lei vui sak mahmah leng hoih hi. A zungkhak nading munah suang omleh hoihlo hi. Suang te lakkhiatsak leng hoih hi.\nA pobaih nading in akawt den, a nelden leitang deih hi. Nisa in a katgawploh nadingin ham khuh ding kisam hi. Leinip kei leh ankambulbawk menggawpthei hi. An kampinek te pen pi 1 val sangthei aa letmat 6 pan in temteh (kaihcih) tawh a pi a nalo dingin tan ding hi. Khut tawh tanlo ding hi.\nTui pen nipi kal khat letmat 1 bang pia ding hi. Ni 3 ah khat vei tui pia ding hi. Kiak pen bot khia ciatciat ding hi. Khaici tuh khit ciangin bawltawm ek leh, bawng ek, ak ek te pia ding hi.\nAnkam bulbawk pen tuh zawh ni 90 pan ni 100 ah kila thei hi. A min ciangin la ding hi. A limci ankam bulbawk khol nadingin a kungleh a pi kikal pan kuaitan ding aa a pi tungaa ninte siangsak in keusak ding hi. Ankam bulbawk te bungkitan sungah sehnel koih ding hi. Tua sehnel te sungah koih in ki khol thei hi.\n1. Leitangh nam – sehnel tawh kihel hawllei\n2. Leitangh thukna alna –ph 6 – 7ph kikal\n3. A lumna- 16\n4. Ciin hun- October to November (khualum gamlam ah)\n5. Ciin dan- Atang tuh in tuah nawnlo\n6. Ciindan – a kung kihalna 6” leh a gual kihalna 12”.\n7. Ek piakna- ngan ek acre 1 ah ton 5, mipee hawng arce 1 ah pound 80.\n8. A kung puahdan- ni 3 ah 1 vei tui pia ding hi. Lakhawh zel ding aa lungno dal ding hi. Bawltawm lungno zaa te zangh ding hi.\n9. A lakhun- cin zawh ni 90 pan ni 100 ah kila thei ta hi.\nAnkambulnek leh cidamna\nAnkambulnek pen cidam nadingin hoih mahmah hi.\n1. Kaalthum sung manman in neden leng lungtangnatna dal zo hi Lungtang natna a piangsak cholesterol te kiamsak hi.\n2. Sikhang kiamsak thei hi. Potassium dat tampi om hi.\n3. Pumpi sungaa sikangte nasepna thahatsak hi. Vitamin C tampi kihel hi.\n4. Gilpi angawina thahatsak mahmah hi. Gilpi sungah natna a pianloh nadingin huh hi.\n5. Cancer natna dal hi. Kal (Lungs) cancer dal hi. Numei te a’dingin nawi cancer a pianloh nadingin tampi huh hi.\n6. Mitkhua muhna thahatsak mahmah hi. Vitamin A dat tampi om hi.\n7. Sikhum, zumkhum kiamsak hi. Vun hoihsak hi. Vun hong nosuaksak hi. Sam khangsak thei lai hi.\n8. Naupaii nupi te in ne leh nawitui tampi neithei uh hi. Tua ahihmanin carrot pen anneksim in nekzawh ding thupi mahmah hi.\nHih ankampinek pen tuma kum 5000 laipek in kine khin hi ci in kiciamteh hi. Mihingbek hilo in ui in zongh duhthei mahmah hi. Afghanistan gam pan in hong kipan masa hi ci in kiciamteh hi. Siamsin Library\nPrevious: Nuntaákna-in Siamsinna ~ Pu Zokhai\nNext: Khantohna leh pilsinna\njohny hume says\nHoih ei, na zang pah lian ning ei.\nLeave a Reply to johny hume Cancel reply


url: =Zomi Internet Army te dam sawt hen! ~ Zomi Quavadis :: ZOMI DAILY\nZomi Movement pen tu ciangciang thakhauh in hatpai mahmah a, ih lungdam hi. Mipite hong makaih leh amun a nasem ngiat ih makai muan leh suan teng pahtawina leh zahtaakna ih pia masa hi. Pasian in pilna, ciimna, thukhualna, thumuhna, thusaupi ngaihsutna, cihtakna, cidamna leh lungmuanna a bucingin amau leh a innkuanpihte tungah a beisa hun sangin mailamah na pia semsem zaw lai ta hen.\nIh makaite nungah mipite a tawsawn a, tha apia, mipite tungah thu theihna (Awareness) tatsat lo in Online pan a guan dente pen kan taktak lehang a tamzaw pen “Zomi Internet Army (Huihthau)” cia ih ko ekekte hi dihdih sa ingh. Hih Internet Army te nasepna pen amun lian a nasem ahih loh uh hang un thupi in taangzai mahmah ka sa a, amau teng lakah thusia lasia, zahpihna kammal leh makaite hawmthawhna thu a gelhgelh honkhat om mah taleh a tamzaw in Zomite kipumkhatna ding leh mainawt zia ding Steps tampi amau theihna ciangciang uh hong pulaak khia zong ka sa hi.\nAmaute in ih makaite ahua leh a mudah uh hi lo in, makaite’n ngaihsutna saupi tawh a kalsuanna vuah a khanglo nai lo mipite khanglo sakin makaite nungzui dingin a tawsawn uh hi ka sa zaw hi. Gentehna pakin Zomi tangthu sungah tunai in a nasia mahmah thupiang pawlkhat om hi:\n1. Kawl kumpi in Zomi om kei hong cih laiin ZCD/ZNC tawh pang khawm in leitung bup Kawlgam Embassy omna khempeuh ah Zomi ten lungphona kinei hi.\n1. Census hun laiin innkuanpih tek ih hopihna tawh Zomi tampi tak 914 Zomi ah kikip hi.\n2. Zogam Zomi tengin dong ih tuah laiin ih omna gamtek panin nasia takin huhna sum leh van tuamtuam kikhon in kikhak hi.\n3. Kiteel hun ciangin innlam tek kihopih leuleu in, Zomi ih hih ciangin ih minam Party ZCD mah ah mee khia ciat ni kici hi.\n4. Nu Piang Ngaih Don (phamsa) kamsiatna tungtangin zong nasia takin Zomi bup in kumpi si bangin gaal in uap hi hang.\nHibanga ih kihanthotna pen a tamzaw Internet leh Phone pan hi in, Pasian hehpihna tawh kilawhcing hi. Hih mun tengah Internet Army te khutma zong tampi kihel in ka um hi.\nIh makaipi teng nasepna thupisa in ka paakta mahmah den a, ih Zomi Internet Army tezong pahtawina leh zahtaakna a thakin ka pia hi. Ih sep theih, ih sepna mun leh ih sep dan a kibat loh hangin kinungngatsan pah lo in, tha kipia in kitawsawn zaw ding hihang. Ih ngimna bulpi Zogam Zomi ading mah hisak den ni.\nZomi makai muanhuai teng aw, lungneu lo in mai hong nawt un. Zomi Internet Army te aw, hong daaicip peuhmah kei un, na khan kumkhua uh hong sawt hen la, makaite leh mipite kikaalah palai hoih hong hih sawm tawntung un.\nInternet Army te a paakta sim kiukiau,\nPrevious: Innsung ah gul honglut leh bangcihding? Patau luakei in\nNext: Vondeih Kep Ding – 49 (Pau Khan Kap)


url: =2014-04-20 ~ TBC-Y\nPosted on Saturday, April 26, 2014by Siam Kim\n2 Khang tangthu 12:1-8\nKa mite.. a mau kiniam tawmin, thungen in ka mai hong zong a, a mau gitloh na panin a kihei uh leh kei mahin vantung panin ka za ding a khialhna maisakin a leitang uh ka hoih sakkik ding hi. ___2 Khang tangthu 7:14\n2 Samuel 23-24\nLuka 19: 1-27\nKahlei tungpan a tuaksuk ngamlo uino khat tawh video kipan hi. Anuai pan a otsan mite kiangah painuam mahmah napi-in a tuahsuk ding lau mahmah hi. Tua leh a golzaw deuh uital hong pai in kahlei tungpan a tuahsukzia ding tua uino uino hilh hi. Uital in a mai khe tawh kahlei cial siksuk in kahto zel tuaksuk zel hi. Uino in sinngam tuan nailo hi. Nihvei thumvei a hilh khit ciangin uino zong kahlei ah kumsuk theita hi. A en mipite’n zong khut beeng ngeingai uh hi.\nBang zahin lungnop huai hiam? Nungzui siam ding dan hong hilh thu ahi hi. Mihingte a kahto lam bek i kitam hilh zaw a, a tuahsuk lam pen kihilh kha lo hi hang. Pasian in kiniamkhiat ding hong deih hi. Judah mite a kiniam khiat uh manin Pasian in ka susia nawn kei ding, ci hi (2 Khang 12:7).\nPasian in kiniamkhiatna lim in hong tuaksuk zel hi (Pai 3:7-8; 19:10-12, Mikah1:3). A tawpna ah Pasian in Jesuh hong sawl suk in kiniamkhiat zia ding hong hilh-in, nungzuih siam ding zong hong hilh lai hi (Fil. 2:5-11). – Julie Ackerman Link\nTopa tawh kisun semsem,\nKiniamkhiat semsem, nunnem semsem,\nHanciam semsem, Thuman hangsan semsem\nHong sawlna a semding siangtho semsem.Gabriel\nKiniamkhiatna a omkei leh kihilhna om theilo hi.\nA LAULO NGASA\nPosted on Friday, April 25, 2014by Siam Kim\nTua thu mi hong suak in kote lakah hong om a, a vangliatna ka mu uhi. --Johan 1:14\n2 Samuel 21-22\nLuka 18: 24-43\nInnsung ka nga khawina maan tawh a kibawl tuikuang sung a ngasa te ading, a tha om theihna ding , a cidam na ding ci-in limtak in an bawl sakin tui bang hoihtakin ka khaihsak hi. An pia dingin ka naih phei ciangin a lawpkeei ding, a na lungdam keei ding ka sak leh, hong kihta-in buktheih bukmawh in bu uh hi. Kei pen a hehpih thei, an a pia nuampa ka hih lam hong theilo uh hi. Kei mah ngasa suak in ngasate’ teltheih dingin pau ding cih lah gen mawkmawk hi lel hi.\nLeilevan na khempeuh a bawl Pasian in tua bang a piangtheilo ding vaikhat hong hawm hi. Naungek in hong piang a mihing-in hong kibawl hi. Johan in, “Amah tawh leitung a kibawl hi napi, leitung in amah theilo hi,” na ci hi. Pasian in laibu tung a kigelh a hilo tangthu hong gelh a, “tua thu mi hong suak in kote lakah hong om a, a vangliatna ka mu uh hi(Johan 1:14). – Philip Yancey\nCilesa a silh Tawntung Pasian,\nMikhempeuh in hong phat ta hen.\nKumpi tokhom dingin gan ankuang nong tel,\nLeitung khempeuh nang a’ hi ven. ___Luther\nTawntung nunna letsong hong pia dingin Pasian mihing bangin hong kibawl hi.\nPosted on Thursday, April 24, 2014by Siam Kim\nTopa hong hehpihna bei ngeilo a, zing nisuak bangin thak den hi. ___Kahla 3:22-23\n2 Samuel 19-20\nPaakhuan sung a peulip (seesaw) tuan pen ka neulai in nop ka sak mahmah kimawlna khat hi. A dawn tuakah tuangin khat lam a santoh ciangin a langkhat na niam suk hi. A gilo khat tawh tuang kha leng bel a mah a niam laitak na paikhia ziau-in a sangpan thakhat a lei-ah a kiatsuk teh bel, na mahmah thei hi.\nJesuh in zong khat veivei tua bangin hong hih hiam ci-in ka ngaihsun zel hi. Nuntak haksa, a suk a to ah Jesuh pen na kihem ziau in ei guak hong nusia hiam i cih hun om thei hi. Ei bek in na i sak mahmah hun laitakin Jesuh a gelkhia hiam, cih huai phial hi.\nAhi zongin Kahla 3 na-ah, “Topa hong itna leh hong hehpihna a kizom paisuak hi a, bei hun neilo,” (tg. 22) ci-in hong phawk sak hi. I theihtel ding thu in na khempeuh a kisia phial zongin Pasian in a tawp dongin eite tungah hong thuman hi, cih i phawk ding kisam hi. Thakhat a i kiatsuk laitakin zong Pasian itna in hong ompih hi. Khattang kisa in i thanem hun mah in i phawkloh bek hi a, hong ompih denin ei guak hong koihdak ngeilo hi. – Joe Stowell\nKhattang lungzuang ka om laitak,\nNong ompih lam nong phawksak maw.\nA beithei lo hong itna tawh,\nNong ompih lam hong phawksak in Topa.\nMi khempeuh in hong nusia zongin Jesuh pen a muantak pen i lawm ahihi.\nPosted on Wednesday, April 23, 2014by Siam Kim\n1 Korin 15:55-58\nSihna aw na gu koi ah om hiam? __1 Korin 15:55\n2 Samuel 16-18\nKa lawm Bod, kimawlna thasanna mun-ah ka mu-a, a khutme tungah si tehna khat koih-in a mit tawh a salh gega lam ka muh ciangin kei zong om theilo-in “Bang hih na hia?” ka cih leh, “A nungta lai mah ka hiam cih thei nuam a, a kiteh hi ing” hong ci hiat hi. “A si peuh hi le cin e,” ka cih leh, “Haleluiah, ci’n awng ning,” ci’n hong nuihsan hi.\nTuteng Bob a kha tha hong dim keei hi. Cidamlohna le haksatna tuamtuam thuakzo in, upna le lametna tawh a hun nunung maingat zo hi. A taktakin cileng, upna a mu bek hilo-in, amah a nawngkai sak thei ding sihna nangawn kizo khin hi, cih luangmuan khamuanna nei hi.\nLaitah hun lai takin daihna le lametna banah nuamna a neizo kua om hiam? Tawntung Pasian um in tawntung nunna a neite a hihi (1 Kor 15:52,54). Bob bangin kha muanna neileng, sihna lauhuai lo hi. Khris’ maitang mu-in nuamhuai mahmah zaw hi.\nBang hang sihna kihta ding? Bang hang lungdam lo? “Tawmvei ihmu-in, tawntung ah i khanglo ding hi.” – David Roper\nHonpa tawh i om ciangin,\nNi tumloh na, Lungdamna ni suak,\nLeitung gimna bei-in vangliang zingsang i muak,\nVangam hong piangta.\nKhristiante adingin sihna pen leitung ii nilim nunung hi-a, vantung adingin phalvak hun zong ahi hi.\nPosted on Tuesday, April 22, 2014by Siam Kim\nNote in singlamteh tungah na thah uh, Nazareth khuami Jesuh Khris’ min vangliatna tawh hih mipa ci damin hong ding hi. __Sawltak 4:10\n2 Samuel 14-15\nKa lawmte tawh ka khualzinna lampi tungah innkuan khat cimawh in a om ka mu uh hi. Ka lawmte’n tua innkuante hopih-in a mawtaw sathau leinang sum pia in a huh ciangin a nu-in lungdamko phapha hi. Ka lawmte in, “Kong huhthei uh nuam ung. Jesuh min tawh a sem uh hizaw ung,” ci-in dawng hi. Jesuh tawh i kizop ciangin midangte huhding pen ngeina suak cih ka phawk hi.\nPeter le Johan in zong Jerusalem biakinn mai a khebai pa a huhzia zong a nak Jesuh min mah tawh a hihi (Sawl3:1-10). Hih thu hangin “Kua min leh vangliatna tawh hih na hi uh hiam,” ci-in kimatna thusitna a tuak uh ciang Peter in, “Note in singlamteh tungah na thah uh, Nazareth khuami Jesuh Khris’ min vangliatna tawh hih mipa ci damin hong ding hi (Sawl 4:7-10),” ci-in dawng hi.\nDikna pen Kha Siangtho gah (Gal 5:22) hi a, midang te kiangah Pasian thu i genna ding a vanglian mahmah thu a hihi.- David McCasland\nSepkhiatna leh Kammal tawh midangte itin,\nA kisapna uhah huh zo dingin,\nMawhna sungah a mang mite lainatin,\nKa sungpan in itna leh hehpihna a luankhiatna ding hong huhin Topa. – Fitzhugh\nHanthotna tampi sangin dikna no khat in Pasian itna kilangsak zaw thei hi.\nSIHNA ZO VANGLIATNA\nPosted on Monday, April 21, 2014by Siam Kim\nHan sungah om misi khempeuh in a aw za-in han sung panin hong pai khiat hun hong tung ding hi. ___Johan 5:28-29\n2 Samuel 12-13\nAnastasis – ‘thawhkikna’ cih thulu tawh a kisuai tanglai limkhat ah Jesuh in sihna a zawh gawpna kilang saksak mahmah hi. Tua limsungah han pan a thokik Jesuh in Adam le Eve-te tawntung nuntakna ah a kaikhia to-in kisuai hi. Kha leh pumpi sihna pen Jesuh’ thawhkikna in thakhat thu-in lumlet hi.\nJesuh singlamteh tung hong sih ma-in mailamah a mah a um mite pianzia ding na gen khol hi. “Han sungah om misi khempeuh in a aw za-in han sung panin hong paikhiat hun hong tung ding hi (Johan 5:28-29),” na ci hi.\nSihna tungah Khris gualzawhna hangin hanmual pen a tawpna hilo hi. Mihing hihna tawh i it khat a sih ciang, i kikhen ciangin i dah tek hi. Ahi zongin ei thu-umte adingin lam-etna neilo mite’ dah bang hilo hi (1\nThes. 4:13). A thokik vanglian pumpi silhin nikhat ni ciangin han pan i thokik zia ding Jesuh thawhkikna in hong lak hi (1 Kor 15:42-44). Tua ciangin a tawntungin Topa tawh i om ding hi (1 Thes. 4:17).___ Dennis Fisher\nNang nuntakna nong kipiak manin\nko a nungta thei hi ung Topa, Lungdam ung.\nKhatvei ciangin sih lohna ah nang tawh ka omding uh\nna sihna leh na thawhkikna in hong khamuang sak hi. Lungdam ung Topa.\nJesuh a hin kik bangin ei zong i hing kik ding hi.\nNISIM THAWHKIK NI\nPosted on Sunday, April 20, 2014by Siam Kim\nAmah hiah om nawnlo hi; a gensa mah bangin Amah thokik khin hi.__Matthai 28:6\n2 Samuel 9-11\nKa lawm mucu siama khat in a sang naupang te kiho a zak hong gen hi. Little Maria in, “Kua in Pasian it?” a cih leh “Kei’n it, kei’n it, kei’n it,” ci ngeingai uh hi. Billy in, “Kei’n Jesuh it,” a cih se leh Kelly in “amah a sikhin ve” ciphei. Billy in dawng pahin, “Easter ni simin a thokik zel ve,” ci hi.\nBilly in damdam in tel toto ding hi. Rom 6:10 ah “Jesuh pen a tawntung adingin khat vei si” ci hi. Tua bang mahin Hebru 10:12 ah “khat vei thokik” ci hi. Eite mawhna tangin si a, nithum ni ciangin mawhna le sihna vangliatna zogawp in thokik hi. Hih pen tu leh a tawntung a Pasian tawh ki zopna ding a kibua, a nunung pen biakpiakna si a hihi.\n1 Kor 5:3-4 ah, “I mawhna hangin Khris si a, kiphum in nithum ni ciangin thokik hi,” ci hi. Johan 14:1-4 ah ei om na ding mun bawlkhol dingin hong kamciam a, a la ding hong paikik ning ci hi. Nikhat ni ciangin amah bangin i thokik ding hi.\nLate 34:1 ah “Topa ka phat tawntung ding a, a mah phatna ka gengen ding hi” a cih bangin Thawhkikni sim kum simin Jesuh’ thawhkikna i geggen ding hi. – Cindy Hass Kasper\nA nuntakna tawh hong it a, a sihna tawh hong hon hi.\nKa mawhna teng lei-ah phum a,\na thawkikna tawh dik hong tangsak hi.\nNikhat ni ciang Tua Vangliatpa hong paikik ding hi.- Chapman\nJesuh thawhkikna hangin lungdamna pawi i kham hi.


url: =Valentine’s Day thu tomkim ~ TK Lian :: ZOMI DAILY\nValentine’s Day thu tomkim ~ TK Lian\nposted on 9 February 2017 at 8:45 pm Lomkholna: Article, Thangkhanlian\nValentine’s Day pen khanglui dan leh ngeina (old tradition) hi a, Romante’ pawi (Festival) Lupercalia kici pen hi ci-in History.com. ah kiciamteh hi. Romante pawi Lupercalia pen February 15 in lei hoihna dinga pawi “fertility festival” kici lo lam lamsang-a Romante’ Pasian Faunus (Roman god of agriculture) kici a biakna ni pawi ua kizang ahi hi. Hih pawi a kizat ciangin pasal ten singkuang/bawm (box) sung khat panin a lawm (partner) ding uh numeite min ki-at kikoihte khat tek dok in kitual vik/luk ngeingai uh hi kici hi.\nTua bangin box sung panin numei min a dok khak penpen uh kipolhpih in, a tamzaw ten a numeite kiten’pih uh hi. Hih bang pawi pen Christian thu-upna hong kipat cil dong kizang a, pawi siangtho lo, Christian vai hilo hi ci-in kum zalom 5 in Pope Gelasius phiat a, February 14 pen St. Valentine’s Day ci-in zat dingin a pulak mah bangin tu dong kizang suak hi.\nThe Canterbury tangthu leh la (poet) gelhsiam Mikangte’ Medieval English Poet Chaucer kici pen Valentine’s Day kizatna hong piangkhia sak taktakpa hi a ci zong om hi. Tangthu leh tuanthu (history) suakta takin pawl khat na gelh a, a la gelhte ah a mi’ min leh mi zatte (poetic characters) pen tuanthu sunga thuman leh thupiang tutak vive (real-life historical events) hi a, a laigelh sim ten lamdangsa mahmah uh hi. Chaucer in a la (poem) gelh 1375 ma-in Valentine’s Day ciamtehna (record) diktak leh a man bangmah na om lo a, Foules kicite parliament ah St. Valentine’ an nek khawm pawi (St Valentine’s feast day) pen amau gamte’ ngeina ah kihelna panin kingaihna (courtly love) a pian’ ni hi ci-in na ciamteh hi.\nChaucer in a poem/la gelhna ah Feb. 14 pen vasa ten a kopih ding uh a zon’ ni uh hi ci-in a laigelhna ah hih bangin – …February 14 as the day of birds coming together to find a mate. “For this was sent on Seynt Valentyne’s day / Whan every foul cometh ther to choose his mate,” ci-in a la phuah ah na ciamteh a, Chaucer pen Valentine’s Day mukhia/pankhia hi (invented) ding hi kici hi.\nTua ahih leh St Valentine i cih kua hi mawk ding hiam?\nValentine’s Day pen a nuai-a Valentines’s week list bangin ni tuamtuam ni 8 (8 alternative dates) om a, pawl khat ten tua ni giat sungah “comedy nights” kici zong kihelsak uh a, tua zan-in Tower of London ah gualnopna leh nuihna hunnuam va zang uh hi. St Valentine kici hangin khawl ni/map ni (holiday) hong piang khiasak pen mi khat sanga tamzaw hi ding hi kici hi. St. Vanlentine kici mi siangtho (saint) pen Roman Catholic Church in a om takpi mah hi a, AD 270 kiim pawlin si hi ci-in sang in thukim uh hi.\nAhih hangin AD 1400s hunin tuanthu kiciamtehna ah Valentine kicipa pen Christian nupate a kiten’sak manin Kumpi Claudius II in a ngawng tansak hi kici hi. Kumpi Claudius II in pasal ten zi nei loin om zaw leh galkap hoih leh muanhuai in kizang thei zaw hi cih ngaihsutna nei a, pasal ten zi a deih ding uh kham a, pasalte pen numeite a ut zahzah uh kipawlsak in ci khahna ding leh galkap ding bekin na zang hi. Valentine in hih bang ngeina pen hoih lo hi ci-in nungak leh tangvalte a sim in letthat (kitengsak) hi. Claudius II in Valentine’ gamtatna a theih khiat tak ciangin thong sungah khum in, thah dingin thupia hi.\nValentine i cih pen Terni khua-a Bishop hi dingin ki-ummawh a, Claudius II in Rome khuapi nawl ah martyr-a a thah dingin ki-ummawh hi. Valentine pen siampi (priest) leh bishop dingin ki-ummawh a, a tangthu a tuam pian tekin a kigen hangin kibang sim tek in, kinaih theih mahmah hi. St. Valentine pen mi khat maw ahih kei leh mi nih hi ding hiam cih kitel bialbual loin thu buaihuaipi suak ahih manin Roman Catholic Church in 1969 St. Valentine zahtakna a piakna (veneration) uh beisak a, ahih hangin “official saint” kici sungah tu dong kiciamteh veve lai hi.\n“Valentinus” pen Latin kammal hi a, “manpha, thahat, vangliat” a cihna ahi hi. AD kum zalom 2-8 kikal sungin hih bang min nei tam mahmah a, Valentinus min nei martyr a kithat zong tam mahmah hi. Valentine ci-a kiciamteh min nei mi 12 val bang om a, Pope Valentine kici nangawn zong om hi. Tu lian-a Valentine’s Day kizang pen bel Rome khua-a Claudius II in a ngawngtansak St. Valentine phawkna a kizang hi.\nSt. Valentine tawh itna bang tawh kizopna nei hiam?\nSt. Valentine in a sim in (secret) nupa kitengsak a, a kiten’sak zia pen tu lai pau leh romantic vai mahmah hi. Nupa a sim in a kiten’sak bek hilo in mi siantho (saint), khuai khawimi (beekeepers), khualzinna lampi kal-ah sibup leh kongkaw (epilepsy) natna in a phakte, pulnatna a lan’ ciangin mite huh in, lungam (faint) mite khoi in kem hi. Valentine pen nungak-tangval zu thawl kipia khin sate siangtho takin a kitengsakpa ahi hi. St. Valentine luguh (skull) pen Rome khuapi-a inn sung khatah paak nam tuamtuam tawh lim takin na kikemcing den a, tu-in Cosmedin khua-a om Basilica of Santa Maria ah muh theih dingin kikoih hi.\nA luguh pen Roman kumpi ten Christiante a lom thahna uh (tu dongin hih munah luguh bekbek dim ziazua lai hi) Rome khuapi kianga om Catacombs a kicihna mun a kitoh (excavate) lai-in 1800s kiim in kimukhia hi. A guhte zong kitokhia in leitung mun tuamtuam ah amah phawkna dingin kikem hi. Ama’ pumpi tunga om, a guhte (relics) mu nuam ten a et theihna dingun Czech Republic, Ireland, Scotland, England leh France gamah mipi et theih dingin kikem hi.\nVALENTINE’S WEEK LISTS\n7 Feb. Rose Day\n8 Feb. Propose Day\n9 Feb. Chocolate Day\n10 Feb. Teddy Day\n11 Feb. Promise Day\n12 Feb. Kiss Day\n13 Feb. Hug Day\n14 Feb. Valentine’s Day\n#Behlapna: Tu hun ciangin Valentine’s Day pen St. Valentine phawkna ni in a kizang hilo a, St. Valentine kua hiam cih kidong len Valentine’s Day tun’ ding a ngahlah den keeite leh nisim Valentine’s Day hi leh a cia nuam leh hih ni kum tampi a zang khin sate nangawn in thei lo ding hi. Tu hun ciangin Valentine’s Day pen V-Day peuh kici ziau in, lawm kingai ten hun nuam a zat ni uh, sai lianpipi sungah a neih khempeuh uh a suk kangna ni uh suak ta a, sumbuk ngak ten a sum tam muh ni pen uh, a ngaklah tawntung ni uh, lingpaak (rose) leh chocolate tam a zuak khiat pen ni uh suak ta hi. Source: History.com, Wikipedia and Mirror/ Thang Khan Lian\nPrevious: Kawlgam ah 2017 January khakhatsung bekbek in Rape Case 100 val om\nNext: How Big Are You? ~ Dimno’ Pa\nNaupang le thawlhawm (baby and empty bottle)\nKum 52 aphakhin papikhat avengpa in ciangtawn tawh asatgawp laitak Video kikhahkhia\nTonh Thu (4) ~ Awn Za Pau


url: =Lesson 11: A SAGIHNA GIMNA NUNUNG - Zomi Adventist Innkuan\nA SAGIHNA GIMNA NUNUNG\nSabbath Nitaklam March 9\nTukaalsung sim ding: Mang 15:1; 7:1-3; 14; 9,10; 16 :1-12; 17:1; Daniel 5; Mang 16:16; 2 Thess 2:9-12.\nKAMNGAH: “Topa aw, Nang kua in hong kihta lo ding a, Na liatna hong phatlo ding a hi hiam? Nangbek na siangtho hi. Thumaan in na sepna te mi khempeuh in mu uh a hih manin, minam khempeuh nang kiangah hong pai in, Na mai ah hong bia ding uh hi.” Mangmuhna 15 : 4.\nMangmuhna 11:18 na in, Armageddon galpi madeuh a thupiangding teng tomkaih in hong lak hi. “Minam te heh mahmah uh hi” cih kammal pen, Zeisu in (Luka 21:25) sung a, hun nunung a ding a genkholna hi a, Pasian’ hehna leh thukhenna a hi, gimna sagihte in a kisiklo mite a dingin hong zomto pah ding (Mang 15:1).\nMangmuhna 15 na pen, vantungmi sagih leh, a tawi uh Pasian hehna hai sagihte tawh kipanpah hi. Tua hai te a buaksuk madiak in, Pasian’ misiangtho te dinguh hi.\nA Sagihna Gimna Nunung’ Khiatna\nMite in, Pasian maw Babylon khat teitei, amau khatciat teelkhin ta uh hi. Khazih hong pai madiak in, vantungmite letcip, Satan’ hehna huihpi (Mang 7:1-3) kikhahta a, gimna sagih te’n zuipah hi.\nMangmuhna 15:1 leh Paikhiatna 7: 10 simkhawm in. Hong tungding gimna sagih te pen, taanglai Egypt te tungah a tung, gimna sawmte mahbangin, ki thuhilhna a hihlam na bangci gentheih diam?\nGimna sagihte in, leitung hun nunung penpen a hong tunguh a hihmanin, hun nunung gimna sagihte kici hi. Etkaak dingin, pengkul sagihte in, Christian te hun khempeuh huam gai hi. Lungdamthu a kihilh kawmkawm mah in tawntung (Mang 10:8-11:14), palai sepna zong kisem (Mang 8:2-5) toto hi. Hehpihna tawh kithuah a, Pasian’ galte kisikkik ding a deihna a hihi. Thukhat ah, gimna sagih te pen, Zeisu hong pai madiak a kibua a hihi. A kisik lo, Pasian langpanna tawh lungtang khauh, Pharoah kumpipa bangte tungah (Mang 16:11) a kibuak a hihi.\nPasian’ hehna pen, a dik thukhenna hi a, mite’n, amau’ lungsim khentatna om bangin (Rom. 1:26-28) a gah a aat uh hi.\nMang 15:5-8; Pai. 40:34,35; leh 1 Kumpi 8:10,11 simin. “Kuamah biakinnpi sung lut zolo” (Mang 15:8) a cih in, gimna sagihte hong tunhun ding, bangzah hong lamen sak tuam thei hiam?\n“Kuamah biakinnpi sung lut zolo” (Mang 15:8) a cih in, hehpihna kong kikhak hong lak hi (Mang 22:11). Khazih in, a Palai nasep a zawh ciangin, kisik kikna kongpi, a tawntungin kikhak ta ding hi. Tua a hihmnain, gimna sagihte in, kisik kikhun kuamah pia nawnlo ding a, Babylon lam panglua kisa, Pasian bang mudah zaw sem lai ding uh hi.\nLeitung a siat semsem, na mu hi. Pasian’ heh-pihna hangin, gimna te ki ziakai sak cih, bangci lak theih ding na hiam?\nGimna Nunungte Hong Kibuakna\nKhazih in, a Palai nasep khawlta a hih manin, mi khempeuh’ mailamthu khentatsa vive hi ta hi. Pasian’ lungdamna thu a nial mite a dingin, Pasian’ hehna a dimlet in hong tungta ding hi. Tua gimna sagihte pen, Egypt a tungte mah (Pai. 7-11) a hihi. Egypt tungah a tun hangin, Israel mite kihawi sese a hih mah bangin, tua hong tungding gimna pan in, misiangtho te, Pasian in kemtuam (Late 91:3-10; Kidona Lianpi 629, 630) ding hi. Egypt gimna te in Pharoah lungtang khauhna leh amau’ pasian te in bangmah hih zolo cih pulaak sak hi. Tua mahbangin, gimna sagihte in, sapi a bia te lungsim khauhsak semsem ding a, Babylon in a mau gumzolo cih musak ding hi.\nMangmuhna 16:1 – 11 sung simin. Bang thu piang a, bangci hong kilak hiam?\nGimnate, a masalam 4 teng pen, leitungbup hilo a, mi khempeuh in thuaklo hi, Kidona lianpi 628. A khatna gimnapen, sapi a bia te tungah meima tum piang hi. A nihna leh a thumna in, luitui, guntui leh tuipi tui te sisan suak hi. Dawnding tui a omloh teh, mite’n thuak zolo uh hi. A lina in Ni sukha a, ni sa mahmah in, mite kaanggawp in thuak-hak mahmah hi.\nTuabang a haksatna a thuakuh hangin, a lungsim uh nemsak tuanlo in, hihbang a gimna hong tunsak mahmah ci in, Pasian samsia lai uh a, kisik tuan mahmah lo uh hi. Mang 16:10, 11 leh Paikhiatna 10:21 – 23 sungah, gimna ngana in, Sapi’ tokhom sukha (Mang 13:2) lian hi. Satan’ vangliatna in zong, Pasian piak gimna te dozo tuanlo hi. A thuak kawmkawm un mite’n, Babylon in hong gum zolo cih muta mah leh, Pasian langdo na lungsimte kheel tuanlo uh hi.\nI Topa tawh kinai takin tonkhawm in, haksatna te thuak kawmkaal ah, I Topa hong itna muang in i om thei diam?\nEuphrates Gunpi Kangsak\nMangmuhna 16:12; 17:1,15 sung simin. Euphrates gunpi in bang a cihnopna hiam? Gimna sagih te a tun laitak in, Euphrates gun kangsak cihpen, bang cihnopna hiam?\nLaisiangtho lui hunlai in, Euphrates gunpi pen, Israel te galte a hi Assyria leh Babylon te a dingin, a kizang mahmah gunpi a hihi. Babylon khuapi kantan in luang a, annek tuidawn khempeuh a sik gunpi a hihi. Euphrates gunpi lotawh, Babylon nungta zolo hi. Mang 17:1 in, Babylon pen tui tampi tungah tuu ci a, Euphrates mah a cihna (Jer. 51:13) hi. Mang 17:15 in zong, “hun nunung ah Babylon tutna tui tampi cihpen, amah a um, leitungmi a lian, a neu, kumpite khempeuh a hihi” ci hi. Tuate in zong, amau’ huhna pia nawnlo ding ci lailai hi.\nGimna gukna in, tanglai Babylon pen, Persian kumpipa Cyrus in amatna (Dan. 5) kawk hi. Tangthu siampa Herodotus in, kumpipa Belshazzar leh a milian te’n, pawi a bawl zan in, Persia te in, Euphrates gun heikhia in, tui a kangkhin gundung panin, khuapi sung lut in, upmawh hetlohpi in khuapi susia hi.\nA limla bek ahi, Mang 16:12 sung a, Euphrates kansakna zong hun nunung ciang hong piang ding hi. Mangmuhna Euphrates in, leitungmi a lian, a neu leh kumpite leh amah a thapia khempeuh hi a : Euphrates kangsak cih ciangin, amau panpihna khemepuh khawl in, anungciang Babylon lehdo kik phialzaw a, Babylon kicimh ding hi. Babylon pen belhtak hi ci in leitung mite in beel ding (Mang 16:3- 9) hi. Tua laitak gimna ngana hong kibuak ciangin, Babylon ukna aana tungah hong kibua sukpah a (Mang 16:10,11), Babylon in nang zolo cih a hong thei ta uh hi. Tua ciangin, mipi te in, khemna thuak a hih lamtak uh theitel ta in, Babylon hong lehdo zaw a, Babylon puklawh hi (Mang 17:16). A hihhang, theihsa mahbangin, amaute’n a lungtang uh khauhsak teitei uh a, lei maitang pan a ki hepkhiatgaih mateng, Satan in amaute makaih in mainawtpih zel hi.\nSee also Haksat Hun Sungah Khazih Tawh\nMihingte leh mihing kipawlna te muan ding bangzah lauhuai hiam?\nSatan’ Khemna Lianpi Nunungpen\nMangmuhna 16:12 in, Euphrates gunpi a ki kansakna deihna pen, “nisuahna lam kumpite’ ading lampi honsak ci hi. Laisiangtholui sungah, “nisuahna lam kumpi” a cih ciangin, Cyrus leh a pawlte, saklampan hong tuaksuk napi, khuapi sungah, nisuahna lam pan (Isa. 41:25) hong lut-uh hi. Amau galzawhna in, Pasian’ mite a gam zuanin ciahkik sak thei (Isa. 44: 27,28) hi.\nMang 16:12 sung a, nisuahna lam kumpite cih pen, Khazih leh vantungmite, nihvei kumkikna ah misiangthote puan (Mang 15:6) a hi “puanpaakte silh” (Mang 19:14) in hong tuaksuk ding a, Khazih in, a misiangthote a bawlsia Satan pawlte (Mang 17:14) thuhkikna pia ding hi (Mate 24:30, 31 sim kaak in). Zeisu hong kumsuk madiak a, tua gal kidona nunungpen, Armageddon kici hi.\nMang 16:13,14 simin. Armageddon a ding a kha-nin thum hong paikhia cihpen, bang a cihnopna hiam? Mang 14 sung a, vantungmit thumte tangkona te bangci in langdo hiam? (1Tim. 4:1 simbeh in).\nHun nunung ciangin, hehpihna kong kikhak ding a hih manin, mikim in, Armageddon galsung ah, langnih omte khat, ama panmun ding a teel kul hi. John in, Satan’ khemna pen, a kihhuai uiphuk bang in, kha-nin thum paikhia kamu ci hi. Gulpi (pagan Rome leh sikha biakna), tuipi sapi (Roman Catholic), kamsang zuaute (lampial Tapidawte) khempeuh in, Satan’ khutnuai ah hong kipawlkhawm (Mang 13:11,12) ding hi. Tuuno sapi bawltheih na lamdangte, sikha biakna te, Satanin, a pawlte bawlsak ding (Mang 13:13-17) hi. Na lamdang te bawlna pen, hun nunung a, Satan’ mikhemna a khutzat thupi pen hi ding hi. Bangmah theilo pi in, leitung makaipi te in, Satan’ khemna te umin, biakna lam tawh khimgawp ding hi (2 Thess 2:9-12). Amau kipawlna te tawh leitung bei dong kalsuan ding uh hi.\nGal Nunungpen ading Kikaikhawm\nMang 16:16 simin. Satan in, Armageddon gal a dingin, a nunung pen khemna tawh leitung mite a kaihkhop ciangin, bangzah lawhcing zo ding hiam?\nSatan’ khemna nunungpen in, leitung buppi mah khemzo ding hi. Laisiangtho thumaan te nusia zaw in, mihing te’n, khemna na lamdang kibawlte umzaw (2 Thess 2:9-12) ding uh hi. Hebrew pau in “Armageddon” ki ci, “Megiddo Mual” cihna munah ki kaikhawm ding uh hi. Megiddo cihmun in mual hilo zaw a, Carmel mualbul “Jezreel” zaangkuam a om gal-nanna “Kulhpi” hi zaw hi. “Esdraelon” zangkuam zong ki ci a, Israel tangthu sungah, khemna tawh galdo na mun (Thukhente 5:19; 6:33; 2 Kumpi 9:27; 23:29,30) ahi hi. Armageddon galpen, Khazih leh Satan kikal kidona lianpen hi a, leitung mite in, Satan lam pangin, Pasian do uh hi.\nMegiddo mual cih zong, Carmel mual paina hi a, tanglai Meggido khuapi omngei na mun a hihi. Carmel mual bel, Israel tangthu sung a, Pasian’ kamsangpa Elijah leh Baal kamsang zuau te kisualna mun (1 Kumpi 18) hi. “Pasian maantaktak kua hizaw hiam” cih ki sittelna a hihi. Vanpan in “mei” hong kia a hihmanin, Topa in Pasian taktak hi a, biak takcing taktakpa hi cih hong lak hi. Armageddon gal hong tun ciangin zong: Pasian lamah maw, Satan, gulpi, sapi leh kamsang zuaute lamah maw cih pen, gimna te hong kibuak ma in teelkholh kul (Mang 16:13) hi. Satan in, Judas a zat mah bangin, amau zong zang (Luka 22:3) ding hi. Mual aw suang aw kicimh in hong vuk un (Mang 6: 16; 2 Thess 1: 7, 8) ci in kap ding uh hi.\nArmageddon cih pen, nisuahna gam laizang lam a kido ding hilo hi. Taksa kidona hilo a, Khazih leh Satan, khalam a kidona (2 Kor. 10: 4) hi ding hi. Carmel mual mah bangin, Pasian in galzo ding a, munkhatbek hilo in, leitungbup khuamial tungah galzawhna hi ding hi.\nPawlkhat te’n, nisuahna gam laizang lamah, Armageddon galpi hong om ding hi ci in um uh hi. A hun, a ni khawng hih mawkmawk uh hi. Hi bang khawkkhat sung thusia piang lel khawng pen, Pasian genkholna tangtunna a hihloh zia i bangci lak thei diam?\n“Laisiangtho sungah bulkip tak a dinglo kuama peuhmah, tua hun nunung haksatna sungah thuakzolo ding uh hi. Mi khatsim kisinkhiatna hong tung dinghi : Pasian maw, mi, kua muangzaw ding? Paul in, “Mite in thumaan a ngaih noploh hun, amaute’ deihna bek a zuih nophun, amaute’ zaknop thubek a gen ding sia a cialnop hun hongtung ding hi” (2 Tim. 4: 3). Mipi te’n, amau deihna a kawkkawk, Laisiangtho deih nawnlo ta, Satan in, amau’ deihte tawh khemta hi. Pasian in, Laisiangtho tungbek a ding ngeungau mi pawlkhat nei veve hi. Mipilte’ pilna te, biakna makaite’ khentatna te, pawlpi sung mipite’ deihna te, tuate peuhmah biakna upna dik hi ngeilo hi. Pawlpi upna bullet ding ciang, ‘Topa’n ci hi’ cih kammal i kisam hi.\n“Khemna lianpen dingin, Satan in, Khazih hong kineih ding hi. Sawtpi pekpan a gumpa hong paikik ding i lam etet, zuaukhempa in, Khazih hong paikhin in kineih ding hi. Leitung mun tuamtuamah, a taang mahmah, John in a muh (Mang 1:13 -15) Pasian Tapa bangin, hong kilak ding hi. Tua vaangtaan na bel, mihing’ mittang muh ngei vaang sang in, taangzaw lolel ding hi. “Khazih hong pai khinta hi” ci in phatna aw gingin, mite’n zahtakna pia ding uh hi.\n“Awnem tak leh, itna kidimtak aw tawh, vantung thumaan te hong gen ding a, Sabbath pan Sunday in kilaih khinzo hi, tua ni pahtawi zaw un hong ci ding hi. Ni sagih ni bekmah pahtawi tentan a, vantung mite’ tung pan khuavak tawh hong kipia ni a nialte in, ama’ min a daisak hi ci ding hi. Tua in khemna lianpen hi ding hi” E G White, Kidona Lianpi, 593,595, 624.\nMang 16:15 sim lecin, Armageddon aa lut ding te, Zeisu hanthotna om hi. Laodicea pawlpi tungah a ngetna te lungngai in (Mang 3: 18). Laodicea pawlpi tung a thupuak in, Armageddon gal a ding kigin-kholhna dingin bangzah thupi hiam? Nangma a ding bangzah na zangthei diam?\nPuanpaak in Khazih hoihna hi a (Mang 3: 4,5; 19:7 -9). Tua Khazih’ puanpaak a silhte bekin, hun nunung haksatna te lakah dingkip zo bek ding hi. Zeisu’ sisan sungah, i puante a paak theih na’ngin, bangci sawp ding hiam?\nPrev post Chapter 1 — Atmosphere of the Home\nNext post Chapter 2—Fundamentals of True Homemaking


url: =Guah i thusim (The mystery of the rain) :: ZOMI DAILY\nGuah i thusim (The mystery of the rain)\nposted on 18 November 2017 at 9:42 pm Lomkholna: Dimlunzam, News\nGuahpen zu pakpak lo napi in azukkhit vanglak lehbel um a bel a buak bang hi ven.Tua guah pen sehnelgam sung a azu guah bang hi. Siapa ka omna khan ah hong hawh phei in tua guahzu zaizai tawlet pan ka en khawm uh hi.\n“Guahtui in nuntakna hong puak hi.” a hong ci a, ” guah tui lo in nuntaknate si in bei mang hi” ci in azom hi. Hih thu pen Israel gam ading in thuman thudik khat hi. A hangin agam uh keu lua ahihman in vantungpan a hongpai guahlo in hi thei ngiat lo uh hi.”\n“Bang aci nuam na hia Sia.”\n“Lai Siangtho in tui ahi lo a hong kibua ding gen khat nei a tua pen Kha guah hi.”\n“Tua ahih leh ‘ tui’ leh ‘Kha’ pen bang ki zopnaom ding ahia?\n“Guah pen vanpan hong zu leh leitang nuntak na pia hi.Kha zong van pan hong ki bua leh a ngah kha te a dingin nuntakna pia hi. Guah hong ki buakhia leh gah anei theilo a atol leitangte in gahpha tampi hong nei thei pah uh hi. Kha guah hong zu leh gah aneilo te in hong khanglo dinga gahpha tampi hong gah ding uh hi.\n“Tua aki bua Kha pen cik lai a piang…? ”\n“Pentecost ni a piang ai ve. Pasian Kha pen nungzuite kiangah Jerusalem aom laitak un kibua hi ven. Tua akibua Kha in akeu nuntakna teng gahpha gah sak in nuntakna pia hi.Tua ahih man in Sawltakte taangthu hong ki at khia a leitung tangthu lumlet ngiau hi.”Tua ahih leh tuabang dan Kha ki buakna aom ngei hia?”\n“Tuabang lian om ngei nai lo hi.”” Ahi zong in hih thu in thusim khat nei hi. En kik le hangh Israel gam ah guah khat vei bek zu lo hi. ‘Moreh’ a kici guah masa leh ‘Malkosh’ acih guah nunung nih vei om a, amasa pan phalbi kipat ( autumn) hun leh anunung pen singteh pak (spring) hun in zu uh hi.”\n“Tua ahih leh Kha guah zong nih vei ding mah a hi ve maw?”\n“Hi mah anihna in hong zui ding hi.”\n“Joel kamsang pa in Pasian in guah masa leh guah nunung pen hun nunung ni te ah hong zusak ding cih na gen khol hi. Tua ahih man in khat hong pai lai ding ahi ve. Guah masa pen Israel mite, Jews thu um mite tung leh leitung bup ah hong ki bua hi. Akik pen zong tua bang mah ahong hi ding hi. A masa pen leh anunung guah te in akeu, nuntakna anei theilo aciin na mun te hong nungta kik sak ding ahihi”.\nThe Mission: Tunglam pan a ahong ki bua Kha lunggulh in la zongin, tua tawh a ki suk khakna munte ahhong no suah kik ding a, hong nungta kik in gah tampi na gah ding uh hi. Guah nunung pen hong tung ding in kiging in. Isaiah 44: 3_4; Joel 2:23_29; Acts 2: 17_18\nJohnathan Cahn day 48\nPrevious: Malaysia, Shah Alam aom Shopping Mall ah damiah lut, RM1.2 Million manneiding puakhia\nNext: Dr Henry C Lee gen thu manpha pawl khatte ~ NK Khanno\nUpdate: Trump leh Kim te Singapore gamsung ah June 12 ni in kimuding


url: =Italy gamah meileng kiphukha, mi 22 si, tampi liam :: ZOMI DAILY\nItaly gamsung Puglia Region ah zanni Tuesday ni in Passenger apua meileng nih ki maiphutkhak uh ahih manin, mi 22 sikhin a, adangzong mi tampi liam cih AFP News pan kiza hi. Andria khuagei ah aki phukha hi a, meileng lampi khattung ah ahatvalval in atai laitak aki maiphutkhak uh ahih manin meileng amailam teng palhzihziah a, athemthem in ki thehthanggawp hi.\nEmergency Services tezong hih tuahsiatna munah nawhsatak in taipah ngeingai uh a, Rescue Workers bekbek mi 200 val in vadelh uhhi. Asisa te hankuang sungah guangin ki puahkhia a, akapkap tawh, honghuh un ci’n a awng awng tawh mulkimhuai mahmah hi. Policeman khatin Journalist te kiangah agenkhiatna ah hihbang mulkimhuai pen kakhansung in kamuhcilna hi ci’n acikziak huaizia genkhia hi.\nHih tuahsiatna vengsung ah Railway Police makai ahi Giancarlo Conticchio ii genkhiatna ah mi 22 sikhin in, adang mi 43 bang liam uhhi. Tualak ah aliam 4 tepen huaisia phadeuh hi ci’n genkhia hi. Zanthapai hih meilengsia hawngsung ah adang a awkcip, acimawh khawng aki mukhapaklo aomkhakleh ka zongsuakding uhhi cihi.\nItalian Media te genna ah asi mi 23 ci uh a, nupi khatpen atatawh meilengsung kiukhat ah sikhawm uh ahih manin, asi khat ki behlap cihi.\nHih meileng pen Private Railway Company khat ahi Ferrotramviaria te neihsa ahihi. Prime Minister Matteo Renzi zong tuahsiatna azakphet in aphual ah vadelhpah a, banghang in hibang pianghiam cih theihcian mateng kankhiading hihang cihi.\n2009 kuminzong khatvei Train Accident piang ngei a, mi 29 in sihlawh hi. Meileng tungah akipua Gas te puakkham ahih manin, meikanggawp hi. Tuazawh meileng Accident huaisialua omlo a, tutung in aomkikpan ahihi. ZD Sawltak #zomidaily\nPrevious: Singapore ah River Taxi khat meikang, ahawlpa ki muzolo\nNext: Zomi Sonnet: Cope Banzaal ~ Thawnpu


url: =Kha Brake ~ Evan. Do Khup :: ZOMI DAILY\nposted on 10 June 2016 at 5:02 pm UTC+9:30 Lomkholna: Article, Biakna, Dokhup\nMotor hoih i cih pen hat mahmahin a maia motorte phu ziahziahte hi lo hi. Ka motor a tai veva kimlai a brake ka sik leh khawl cih pen motor hoih ahi hi. Kuamah phutkhak loh ding ahi hi. Brake om lo motor kizuak Ieh kuama’n lei lo ding hi. Kha Siangtho in “Zomite Kha brake puahphat hun ta hi ” ci hi.\nNi tawp ni mihing pianzia ding:\n“A nunungbel nite laitakin a haksa hunte hong piang ding hi, ci-in na ciamteh in. Banghang cih Ieh mite in a pumpi uh a it mi, sum it mi, a kisathei mi, Iungkhauh mi, mi gensia thei mi, a nu le a pa thu a mang lo mi, hehpihna a phawk lo mi, a siangtho lo mi, ngeina bang itna a nei lo mi, mi a gendai thei mi, a pumpi a kern zo lo mi, a hangsan mi, a hoihtam a deih lo mi, thuciam a siasak mi, thuhilh a ngai nuam lo mi, kisaktheihna tawh a hai thei mi, Pasian sangin leitung nopsakna a itzaw mi, Pasian biakna puatham teng zui uh a, ahih hangin a vangliatna a vial mi ahi ding uh hi. Tua bang mite na peel in.”(2Tim.3:1-5).\nTuhun pen hun nunung hi ta hi. Ni tawp ni hun pen lungkhamna hun hi ding ci hi. Pasian’ nasem hi’ng. ci-in thu khawng ngenin kam khawng sang zatzal napi’n a taktak ciangin a zuaupi khawng hi ding hi, ci hi.\nMi i gensiat theih kekkek pen Pasian in na thupilak mahmah hi. Makai khawng hi napi zu a kham theite, mi a gensia theite le guta theite tawh kikhawl kei un, an ne ding nangawnin tukhawm kei un, ci hi.\nEi Zomite sungah gupna thu pen kum 20 bang ka gen khin a, Sia Mungtawg in kum 30 bang gen khin hi. Gupna thu tampi in i sang a, ahi zongin luanglel kha den hi hang. Luang lel cih pen ling kineih ciangin a kigual diudeute khengval a kikhukte ahi hi.\nTukpeng suih ciangin zong tukpeng tawh ut tantan kitai thei napi’n tukpeng hong tun main na langa nungthuapte na va khen khak leh offside ci-in daan hong kipa ding a, nang lamah hong kilehsuih ding hi. Ahi tan ding sangin a valzawk leh mawhna hi.\nEi Zomite pen a luanglel thei nam hi hang. Mi zong zu ne tek napi’n ei zah lianga kham om lo hi. Japan Pastorpa’n an hong nekpih lai-in beer hai khat dawn lel hi, ahih hang a khamin ne lo hi. E’n zu i nek leh i luak dongin i ne a, an ne le’ng zong zatang nek loh a phamawh dongin a nete hi hang.\nAnlang hausapa in “Insein kido lai-in hong kimanin ni 7 sung an hong ngolh hi. Ka suahtak ciangin an omzahzah ka nek leh ka gawl clang dim a, sawt loin ka gil hong na ahih manin Pastorpa ka samsak a, “Sia aw, hong ap in” ka ci hi. Ap a kul zah donga an a ne zote ihi hi.\nI Pasian biakna kin nawn loin ngahna lam bekbek ngaihsunin angsung vai slam mahmah hi hang. Sum tampipi beia thunget i lak khawng zong ngah lai nading i ngaihsutna hi. Tua ahih manin Zomite huaihamna sungah tuakmang khin hi hang.\nPasian’ mizatpa Pawlu in “Tuhun dongin gilkialin dangtakin puansilh nei loin ka om uh hi. Inn zong ka kei uh hi. Ka khut uh tawh gimpi-in na ka sem uh hi. Hong kikosiat ciangin thupha pia-in ka thuk uh hi. Gensiatna ka thuak uh ciangin ka thuum uh hi. Tu dongin kihhuai nate bangin ahi zongin mun khempeuhah a kiphiatkhia ninte bangin ka hi uh hi.” (1Kor.4:11) ci hi.\nPasian mizatpa Pawlu in taihinn, motor ka nei hi, biakna tawh ka hau hi, ci lo hi. Ei pawl i biakna tawh hauh sawm ihih manin i lungsimte maan nawn lo hi (Mm.6:5 )” Thuman thutak zui loin hauh theih nading bek a ngaihsunte lakah kitot kiselna piang hi. I lungsim paizia maan lo ahih manin mi teng muangmawh thei hi hang. Tua hangin kitot kiselna piang thei hi.\nLeitungah i suah lai-in sum le pai tawh i suak kei a, i sih ciangin zong bangmah i keng kei ding hi. Sawltak Pawlu in ‘Annek tuidawn nikten puansilh ding i neih nak leh pha zo hi, `ci hi. E’n pen ‘pha zo’ sa lo ihih manin lunggim loh nadingpi ah lunggimin kap liangin thu i ngen hi. Kha mangthang mat nadingin tua zahin thu a ngen hi le’ng Pasian i ngetnget teng nget lohin hong pia ding hi.\nLai Siangtho sangkah pawlkhat zong kha mangthang man nuam hi lo, Mangpau siam ding, leitungbupah pai thei ding hi, cihna hi tazen hi. Pasian in a teeltuam Itazilaten thu a man loh uh ciangin minamdangte’ sila dingin Khalam thusinna kahsak thei zel hi. Kha mangthang zong dingin a kipia tenten tam nawn lo ihih manin Zomite kipuahphat ding kisam hi hang.\nSia khat in Sia Do Khup’ inn le lo, a zi a tate thu vive pulpit tung pan a gen niloh leh hun pia nawn kei un. Pulpit pen tuate gen nading hi lo hi. Sia khat in pulpit pan a gen ding pen tua khua ah cialpi ka bawl leh kha mangthang tuazah in gupna ngahin cina tuazah dam hi, cih to gen nading mun ahi hi.\nSiate, upate makaite i thugente i thungette kienpha kik dih ni. Pasal takpi leitung na nengno khat deih man kap liang a thungen cih pen maizumhuai hi. Hih leitung nate pen a kangtum ding vive ahi hi. I kahpih ding pen “To-pa aw, ka gam vuah Nang hong thei nai lo kha mangthang tampi om lai ahih manin a kha uh hong pia in” ci a i kah ding hi bek hi\nTopa Zeisu pen numei kizuakte, miphakte, siluang natna neite le denlup dinga kikoih numeinu tawh kiho lel hi. Siapa zong pawipi sunga mizawng daipam khat nangawn in a maingap hi leh hoih hi. Siapa tawh kimu ding pen uliante tawh kimu ding zahin a lau leh Zeisu’ zia tawh kituak lo hi.\nUpa pawlkhatten sumpi khempeuh inn lam nading bekin ngaihsunin Slate’ khasum khan ding haksa sa mahmah thei uh hi. Sawmah khat sum-pi pen siampite Siaten kham takin a nek ding uh hi a, innlam nading le sum kisam tuamtuam pen kidongtawm le-hang hoihzaw ding hi.\nInn lam nading sum i kidon ciangin K.lakh 1000 haksa i sa kei a, cialpi bawl nading K.lak 100 haksa i sa mah-mah hi. Zeisu in thupi a sak loh tata thupi i sa hi. Nungzuiten Jerusalem biakinnpi thupi sa mahmah uh a, Topa Zeisu in a sawt loin kisia ding a cih bangin a sawt loin kisia takpi hi.\nTopa Zeisu in thupi a sak cina lunate, mizawng daipamte, meigong tagahte le mawhneite thupi sa lo mawk ihih manin Zomite paikhial hi hang, Kha brake kan hun ta hi.\nThu um pawlkhat in Topa piak thuphate Topa’ gamzai nadingin zang lo banah a thupha ngahte, pulpit tung pan gengen hi. Thupha i ngahte gengen ding bek hi loin Topa’ gam tangzai nadingin piakkhiat ding ahi hi.\nSum bekbek a ngaihsun Zudah Siakazoh in Topa Zeisu a zuak lai-in ka Topa pen vanglian mahmah lel ahih manin that zo tuan lo ding, ken sum na ngah khinkhian ding ci-in a ngaihsut hi, kici hi. Topa Zeisu pen a si dingin thu a kikhen lam a theih teh siampite maiah tua sum a piak kik leh amau na sang lo uh hi. Topa a zuak khak kisiklua ahih manin guiawk-in si hi.\nTopa Zeisu kihel lo a hauh pen buaihuai mahmah hi. Hauhna bekbek i lunggulh luat a, ei angsung ding bek i zon leh i biakna mang ngilh kha ding hi hang. I theih loh kalin Zeisu i zuakzuakna om khin kha ding hi.\nUte naute, an tanga thu i nget ngette Topa’ gamzai nading mah hiam, I hauh nop man, i tate gamdang pai theih nading i deih man khawng hizaw lo hiam? Tua thungette Topa a lungkim ding hiam, thupi a sa ding hiam? Pasian in thupi a sak pen kha mangthang matna hi. Kha khat pen leitungbup sangin manphazaw hi.\nPasian’ nasemte le pawlpi mite in Zeisu hangin i thuaknate, Ama min adingin ma i pan khaknate hangin kisaktheih ding bek ahi hi. Lungdamnathu tangko nading huhna ngah pawlkhat, lah pai lo, lah gen lo, sum a pia-ten dong leh kha mangthang 100 man ung, mawk cih.\nZomiten leitung nate adingin pulpitte ah teci kipang ngeingai a, ahi zongin kha mangthang matna kitamzak nawn lo hi. Ka tapa gam thumna tung ta, Haleluijah! a cih leh mipi in “Amen” ci zaw mah lai hi hang.\nMi pawlkhat in a hau lote a pianthakna sitkik kul ding ci hi. Piangthakte hau hamtang ding cih bang Lai Siangtho munah om hiam? Sawltak Pawlu bang inn le lo nei lo, zawng mahmah ahih teh piangthak lo hi ding hiam? Kha meter pen hauhna, liatna tawh kiteh lo a, Khamangthang veina le matna tawh kiteh hi.Pasian in leitung pen leibuk bangin na gen a, logiak bang ihi hi. Lo i giak ciangin cipek tungah kilum thei mah a, ahi zongin khua sunga i inn om gige ahih manin kilungkim lel hi.\nMazih in Topa Zeisu a innah tungsakin zin do den hi. A sanggampa Lazazuh a ci hong nat ciangin Topa Zeisu samsak a, pai pak loin a sanggampa hong si petmah hi. Zeisu pen nuaksan tuan loin Topa Zeisu a hawh ciangin Mazih in va dawn hi.\nMazih in a manpha mahmah paknamtui thawl sukhamin Topa Zeisu’ lu tungah buak hi. Tua pen Zudah Siakazoh in a sukkhap sangin zuakin mizawngte hawmsak le’ng a cih pen a sum ama khut sungah kizeek ding a utna hi ding hi, pawlkhat in ci hi. Piak khiatna lamah ma a pang Mazih tung ah Topa Zeisu lungdam mahmah ahih manin Lungdamnathu a kigenna khempeuhah Mazih thu kigen ding hi, ci hi (Mk.14:9).\nA ngah ding bekin kiging kenla a piakhia ding lamin ki-ap in. Midang te’n K.1000 khia a, nang K.1 na piak leh maizum ding hi tuan lo hi. A tawm a tam thupi lo hi. Meigongnu piak bangin a pia na hih nak leh Pasian in thupha hong pia ding hi.\nZomiten “khat veivei nek ding nei lo, khat veivei silh ding nei lo…”cih la i saksakna panin Topa’n in hong lam-sang ta hi. I dinmunte sang ta a, a niam lamte i mu zo nawn kei hi.Ei leh ei kienpha tek ni.Pasian’ gam leh a dik i zon khit ciangin hong kipiathuah dingte e’n zong masa zaw kha den hi hang. I zon taktak ding pen A gam leh a dikna ahi hi. Pasian’ gam cih pen mihingte’ sungah om hi. Kawlgamah Pasian’ gam pen mihing 100 ah 10 zong om zo nai lo hi. A gam le a dikna to a sangin a zaizaw’n i zon kul ding hi.\nEi pawl i om hithiat leh ni khat ni ciangin Zogam pen milim bia gam suak lo ding kici thei lo hi. Zeisu thu lo thudang hong lut ding pen na sa mahmah ding hi hang.\nTu hun ciangin bangmah i awlmawh om nawn lo hi. Zogamah Zeisu thu lo thudang hong lut ding pen ei innkuan nuntakzia a lem nak leh lainatna, thangpaihna cihte tam neih nawn lo mawk hi hang. Topa Zeisu in A sisan manpha tawh a leisa mihing khat hell sung a tun ding pen na i sak veival ding kisam hi. Zeisu na pawlpih zahzah Aman hong pawlpih ding hi. Bangmah nei lo zahin Zeisu adingin na kipiakkhiat leh na hau mahmah ding hi\nMi khat kiangah thungen dingin na pai ciangin sum hong piak theih nading, niangtui hong awm theih nadingin gen kei in. I Khami hihna pen hauhna meter tawh teh kei ni. Zomite thuman thutakah i din ding kisam hi. Kha brake kan hun ta hi.\n(FGA a Zo hunah hunzatna pan kitomlak hi, Endikpawl)\nZangkong Awging August 2011\nPrevious: Kua in lampi ong sialsakding? ~ Khaineu Hatlangh\nNext: ZAM Thupuak :: 12 June 2016


url: =Update: Aung San Suu Kyi huangsungah Petrol Bomb alawnpa kimanta :: ZOMI DAILY\nposted on 3 February 2018 at 9:25 am Lomkholna: Myanmar, News, Sawltak, World\nYangon, Bahan Township sung aom State Counsellor Aung San Suu Kyi ii innhuangsung ah Petrol Bomb “Molotov Cocktail” kici thawlsung ah datsi koihin meikuang alotpa pen ki mankhiata hi.\nTua Petrol Bomb alawnpa pen amin Win Naing kici a, kum 42 aphakhin khata hihi. Hihpa pen ageinai aom Yangon, Kabar Aye Pagoda lamzikpi tunga Mya Kyun Thar Park, Global Hawk Company ah Nightshif Security asemkhat ahihi.\nWin Naing pen Yangon Police te’n anasepna ah February 2, zingsanglam 3am hunpawl in amatkhiat uh hi a, hihpa pen alungsim amanlo, lungsim cidamlokhat kici hi. Ahi zongin lungsim cidamlo ahiphial zongin thukhun ombangin thu kibawl veveding hi ci’n Yangon Police te’n genkhia uhhi.\n01 February 2018: Yangon aom Aung San Suu Kyi innhuang sungah Petrol Bomb kilot\nYangon aom Myanmar’s State Counselor Daw Aung San Suu Kyi ii innhuangsung ah tuni Thursday zingsanglam in Petrol Bomb kilot cih AFP pan kiza hi. Tua Petrol Bomb “Molotov Cocktail” akici pen thawlsung ah datsi kikoih in meitawh akihal hi a, Yangon, Bahan Township sungaom Daw Aung San Suu Kyi innhuangsung ah akilot ahihi.\nBahan, University Avenue Road aom Daw Aung San Suu Kyi innhuang sungah tuni zingsang 6am leh 6:30am kikal in akilawn hi ci’n Report ki genkhia a, hih buaina apianlaitak in Aung San Suu Kyi pen tua innsungah omlo in, Naypyitaw ah aomlaitak ahihi.\nBahan Township sung aom Lawmaker khat ahi U Thaung Htut in agenna ah keitheihna ciangciang ahihleh zingsang 6:30am hunpawl in pasal khatin datsi akithun thawl “Molotov Cocktail” khat dai apualam panin innhuangsung ah alawnsuk ahihi ci’n genkhia hi.\nYangon Police te genna ah hih meikuang kilotna hangin Guard House gei aom Water Pipe pen meikang cihi. CCTV Record aki etcianna ah hih buaina apiangsak pen mi nihlehthum kihel khading cihi.\nPolice te’n hih buaina vaipen “Article 436 of Penal Code” tawh thu bawlpah uh a, tuabangin agamtapa akimatleh Property khatpeuh suksiak nopna lungsimtawh agamta ahih manin kum 10 bang thong kikiasak theiding cihi.\nPresident’s Office panin Spokesperson U Zaw Htay in agenkhiatna ah hihvai tawh kisai in agamtapa pen Police te’n azonsan laitak ahihi. Hih buaina apianlaitak in ageinai ah Security Guard zong mi 3 aom hi a, CCTV Records tezong hoihtak aki etcian laitak ahihi ci’n genkhia hi.\nAung San Suu Kyi ahihleh tulaitak in Naypyitaw ah Second Anniversary of National Legislature akah laitak ahihi.\nPolice te’n tuabang inb agamtapa ii amel pen khahkhia uh a, mipi te’n amukha aomleh amanlang in hong zasakpah uh ci’n tangkokhia uhhi. Tuapapen kum 40 gualpawl, atunpen pi 5.6 pawl, asam avom, aci avom piankhat hiding kici hi.\nMore: Myanmar, Rakhine, Maungdaw sungpan khakhat sungin mi 84 kithatlum\nAung San Suu Kyi pen Myanmar, Rakhine State sung aom Rohingya Muslim vaitawh aki mawhsak mahmah laitak hi a, tu’n aomna a innhuangsung nangawn ah Petrol Bomb alawnngam ki om tamawk hi. Sawltak #zomidaily\nPrevious: Lungkia lo ~ Tdkhen\nNext: Update: Durian Coffee sungah ahoihlo Drug pawlkhat kimu


url: =A et teh huai nupa ~ Naalian Zomi :: ZOMI DAILY\nA et teh huai nupa ~ Naalian Zomi\nposted on 26 February 2016 at 7:17 am Lomkholna: Article, NaaLian\nSia khat in a gen ngei khat, “A et teh huai nupa” ih hih theih nadingin, hih anuai aa teng kisam hamtang ding hi ci-in nagen hi.\nP/S ( manglai pan kong teikik ahihi.)\n1- Khat leh khat ki it ding.\n2- A picing ngaihsutna neiding.\n3- Akilawm ciang khat sumlut nei ding.\n4- Cidam leh tha hat ding.\n5- Nu leh Pa te thukimpihna om ding.\nHih bel genphat luat zong kisamlo ding in lamen hang. Khat le khat ki it tuaktuak na in Innkuan nuam ong piangsak hamtang ding hi.\nIh Innkuanpih nu/pa in ngaihsut picing khat ong hi hamtang leh khat leh khat kitelsiam,\nki huhsiam in, lungsim picinglo innkuanpih khat tawh ahih leh bel, buaina khat om leh zong ahoih lamtawh lepsawm lo zaw in, khat leh khat ki muanlohna lungsim tawh atawntung aa buaina om dending ahih man in, Innkuan pih ding na zon ciang in, hoihtak in ngaihsun masa in, lungsim picing aneikhat ahih ding kisam mahmah dinghi. Ki ngaih hun laitak aa, khat leh khat ki muanmawhna pen ki ten zawh ciang aa lungsim picin lohna ki muh khelh theih nading lamkhat ahih man in, ki ten ma in hoihtak ngaihsut kholh ding pen athupi mahmah khat ahihi. Kiten ma lungsim kitheih kholh ding pen thupi aa,\nkitel,kithei khol lopi aa, kiten khit ciang lungkia kik cih pen ei leh ei aki khem tawh kibang ih hi hi.\nA hikhom ciang ding sumlut naneih kei leh kiten pah saisai ding ngaihsun kei in. Nu leh Pa te ong awi/lungkimpih ahih leh bel thukhat. Tua nangawn zong sum kisapna aom ciang kitel khelhna ong piang thei veve lai ahih man hi aa, tua ahih man in ei tawh akituak khom sumlutna ih neih loh pi aa, ki tensuk ziauna in ki nungbuai thei kha ding ahih man in, ki ginkholh kaan omlo hi.\nSum leh pai kicing tak aa nei in, it dan ngaihdan asiam mahmah khat ahi phial zong in acidam leh natna lian neilo khat ahih ding zong kisam aa, tua ding zong theihkholh ding leh ki dalkhol ding zong kisam mahmah hi.\n5- Pianna Nu leh Pa te thukimpihna om ding.\nPianna nu leh pa te pen akhial theilo te ahih samloh uh hang in eisang in atuahkhak uh tam zaw limlim ahih man in, Nu leh Pa te thukim na mah athupi pen hi aa, amau lungkimpihna aom ciang in OK pan hi zaw hi.\n“No one is perfect “ acih mahbang in, ideal marriage ih hih theih nading in, Atung aa thu te akim ding akisap mahbang in avek in akim khin zo kei zong in atamzaw ih hih zawh nading thupi hi.\nAtung aa nam 5 te en in mat(mark ) ki pia suk lehang, neu lai laihuan dan in maw.\nFullmark ih ngah nading 100 cileng atung aa nam( 5 )ci leng khat ciang mark 20 ci ni maw!\nI. mark 20 (khat bek na ngah leh mark 20 hi aa, lai kiapah na hive leh.)\nII. mark 40 (uhmm- 40 bel hi in pass liamliam aa, ahih hang kicing zo taktak nailo hi.\nIII. mark 60 ( asia lua bel hisam kei neulai sia te cihdan leh han ciam lai oo ong cihdan hi in kicing taktak nailo hi).\nIV. mark 80 (D. (ဂုဏ္ထူး) ngah ta cileng- sialo ahih man in innkuan nuam ngah ding in kician kici thei hi.)\nV. fullmark (5 ) akim leh bel- mopawi bawl ding bek kisam in, na Nu leh na Pa te kiang gending bek in samlai ei..\nE-mail : naalianzomi@gmail.com\nPrevious: Kum 2016 Zomi Nam Ni etkikna ~ T. Sawm Lian\nNext: US gamsung khualzinna pawlkhat – 55


url: =Muslim te piakna ngei ah pasal 2 in zunpek ahih manin lungkim hetlo uh :: ZOMI DAILY\nposted on 26 March 2018 at 2:33 pm UTC+9:30 Lomkholna: Malaysia, News, Sawltak, World\nMuslim te biakpiakna akipatding uhciangin akhut akhe uh hoihtak silsiang sitset in, tuakhit ciangin biakpiakna, thungetna “Prayer Room” ahih keileh Mosque ah lutpan uhhi. Tuabangin Muslim te khutleh khe suansuah nadingin akibawlna munah pasal 2 in zun thaksakmawk uh ahih manin, lungkim hetlo uhhi.\nHih thupiang pen Malaysia, Phileo Damansara MRT Station aom ki suansuahna munah nungkal Wednesday ni in thupiang ahihi.\nTua Photo akhahkhiapa ii genna ah amahpen Prayer Room sungah thungending in akipandektak cihi. Tualaitak in apualam ki siansuahna ah agamlum om ahih manin ka enkhia cihi.\nTuaciang in Muslim te ki siansuahna munah pasal 2 in zun nathamawk uhhi. Tua zuntha pasal nihte pen Chinese Nationality hiding in ki ummawh cihi. (Myanmar Nationality acihloh uh phadawmlai)\nTua pasal 2 tepen zun athaksawm laitak in agei ah aomkha Muslim pasal te’n hihlai zunthakna hilo hi ci’n gen uhhi. Ahi zongin tuate’n awlmawhlo in azun uh thateitei cimawk hi.\nTuaciangin Muslim pasalkhat lungkimlo, diksa hetlo in paikhiapah a, Police te kiangah Report bawlpah hi. Tuaciangin MRT Station ah aomkha Police te’n tua pasal 2 te manpah uh a, MRT Personnel thuneite tawh thusitna neikhawm uh cihi.\nHihbang in Muslim te biakpiakna ageilian aom, ki siansuahna ah zun aki thaksak pen ki lungkim hetlo a, Social Media tungahzong ahehna uh pulak ngeingai uhhi. RapidKL te’n hihvai tawh kisai in hoihtak ki kancianding hi ci’n genkhia uhhi.\nMore: Kha 10 bek aphapan naupangkhat golgawp in 28kg phakhin a, ki lunghimawh mahmah\nHih thuthang tawh kisai in Zomi tezong kidop siamding thupi khading hi. Myanmar gammi pawlkhat pen ihgam ah ihzat ih zongsatsa gamtatzia te kipuapua khathei hi. Gamdangtung pawlkhat lamngei munkhatpeuh ah zun pekziauziau theilaimawk uhhi. Ihgam ihlei hilo ahih manin, migam milei ah ihzin ihom ciangin “When in Rome, do as the Romans do” cih phawk zelzelding thupi hi. Sawltak #zomidaily\nPrevious: Naupang zahmawhvai tawh kisai Video leh Photo apua pasalkhat Melbourne Airport ah kiman\nNext: Kuala Lumpur khuasung ah khutdawhngen in avak Rohingya naupang 11 kiman\nVondeih Kep Ding – 21 (Pau Khan Kap)


url: =Siatna khempeuh kipatna bulpi Hillary guallehna hang ~ Thang Khan Lian :: ZOMI DAILY\nposted on 12 November 2016 at 7:04 pm Lomkholna: News, Thangkhanlian, World\nNov. 12, 2016: US Presidential kiteelna bei ta a, bang hangin Democratic presidential candidate Hillary Clinton poll khempeuh phial in cing ding hi ci-in ci-in gen khol napi-in Donald Trump lel mawk ahi hiam? Hillary Clinton in US presidential election a lelhna hang pen kum tampi tak kinialna om ding hi ci-in Politico Magazine-a sem Todd S. Purdum in ci hi. Hillary pen kum tampi om muang hithiat (complacency) a, journalist ten 2008 leh 2016 presidential campaigns kibang ding bangin a gen manin kimuang lua a, state tuamtuam thudon loin president kituhna ding bek leh a cing ding bekin kituat hi ci hi. “Hillary in 2008 kiteelna panin a cing denna “blue states” kici Michigan, Pennsylvania leh Wisconsin state Presidential primaries ah a cin’ khit nungin thudon lo ahih manin Clinton in White House taan lawh hi ci-in gen hi. (Hih state-te ah Trump cing hi).\nQuartz-a sem Tim Fernholz in Trump in a gualzawhna pen US politics kikhenna hangin a ngah hi ci a, Trump in kum zalom 21 hunin Americate gentheihna a tuahte tangkopih in, a beisa in Americate’ sum leh paai leh ngeina lamsang nopsakna thute gen bel in nei a, mai lam hunah bangci leh kum za lom 21 haksatna tawh kipelh theih ding hiam cih tangkopih hi ci hi. Ferholz in kiteel ma ni 12 ma-in FBI in Clinton in private e-mails server a zatna thu pholak a, kiteel dek mahmah in FBI Director James Comey in Clinton in thukham palsat lo hi a cih hangin Clinton deih tampi taisia khin man hi ci hi.\nDaily Beast-a sem Betsy Woodruff in bel Clinton in a vote zonna (campaign) amahmah in siasak tawm hi. President tuh ding hi’ng a cih ma-in zong New York Times in March 2, 2015 in Clinton in US Secretary of State a let lai-in private email server a zatna thu na suaksak ngei a, tua-ah Clinton Foundation in sum man lo a ngahna thu mipi’n theih ahih manin a gamtatna in awksak hi ci hi. Clinton Foundation in huhna a ngahnate thuk kikna dingin na hoih tampi thukham palsat in sepsak ahih manin President cing leh zong company lian leh gam tuamtuam huhna piate adingin na sepsak ding a, tua ten thuzawh lua ding hi cih kitel hi ci hi. Hih thu tawh kisai FBI in October 28 in Clinton’ emails kanna nei a, tua hangin minsiatna lianpi ngah hi. November 6 in James Comey in second round of investigation cih nihvei kanna ah Clinton in thukham bangmah palsat lo hi a cih hangin gam lianpi kang khin ta hi ci-in Woodruff in gen hi.\nDemocrats ten bel Clinton’ guallelhna hang pen FBI Director James Comey a ngawh hangin amau’ buaina zung kipatna pen Democratic Partyte’ policies ah kipan hi ci-in San Francisco Chronical-a sem John Wildermuth in ci hi. Vote zon kipat cil a kipanin US kilaihna dingin Clinton in gum khia zo lo ding hi cih kilang hi. Democratic party-te’ sep leh bawl ding geelna (policies) ah Clinton awkcip in, President Obama term masa in secretary of state a let a kipanin Obama leh Obama’ policyte ah kol bulh bangin na awkcip hi ci-in UC San Diego ah Political Science professor Thad Kousser in ci hi. Nipi kal khat in nihvei ta a kisuaksak US conservative magazine – National Review (NR) in bel Clinton’ guallelhna hang thu tampi om hi – golhgukna hang, leftism ah kolh bulh a batna hang, zatui lauhuai leh hoih lo tampi a nekna (disastrous health-care prescriptions) hang (a dam lohna thu sim hang), nau suksiat a deih luatna hang, citna bangmah a neih lohna cih teng a tam lo i gen pak theih hi ci hi. US journalist Heather Wilhelmin a laipaih (article) media outlet ah a suaksakna ah, “Thuman pen a pua lamah om lai a, kiselcip zo nai lo hi,” ci hi.\nSerbian President Tomislav Nicolic in bel America ten Trump a teelcingna hang uh pen leitung pen kilaih ta a, US gam-a mipilte (elites) khuaphawk loin a ihmutna panin khanglo ta uh a, a kiim a kiang ua thupiangte mu thei ta uh a, US gammi ten tuipi gal leh gam tuamtuamte tawh buai niloh cimtak ta uh a, tua bangin tuipi gal leh gam dangte tawh gal kidona thukim nawn lo uh hi ci hi.\nPolitical analyst ten bel Clinton in nasem mite thudon lo a, nasem mi ten Democrats party nusiatsan uh a, Obama’ hun bangin mivomte ten Clinton ama’ up bangin gum lo uh hi ci uh hi. New York Times in bel Democrats party-te 2008 panin a cin’ toh ngelhngelhna “blue state” a kici Philadelphia, Michigan leh Wisconsin state-te ah cing leh Electoral College vote 270 bang ngah ding a, Trump nuam takin zo ding hi ci hi. Franklin Graham in bel kiteel ma pekin thu-ummi ten thungetna kinei ngelhngelh a, kiteel ni-in thu-um ten vote kikhia in, Pasian in thu-umte hong taisan loin, Pasian in US a siat ding deih nai lo hi. Hih gualzawhna pen Pasian’ aa ahi hi ci hi.\n-Sputnik (“Root of All Evil: Reasons Behind Hillary Clinton’s Defeat ”/Franlin Graham/ Thang Khan Lian\nPrevious: Iraq gama Mosul khuapi ah IS te’n mi 60 that ~ Thang Khan Lian\nNext: Crane khatin mawtaw pailaikhat nilkhagawp, ahawlpa silo bilbel ~ ZD


url: =Thuthak tomkim ~ The Tedim Post (05 Aug) :: ZOMI DAILY\nposted on 5 August 2020 at 9:04 am Lomkholna: Myanmar, News, TedimPost\nNews In Brief: Thuthak tomkim ~ The Tedim Post (05 Aug)\nKum khat val bang internet aki khakcip Rakhine leh Chin State Township 8 te ah August 1, 2020 ni-in Internet line kihong kik ta hi ci-in Kumpi thunei te in tangkona nei khin himah taleh 2G network line bek kingah ahihman in internet kizang thei tuan lo hi, ci-in khuami ten gen uh hi.\nMyanmar gamah 2020 kum January akipan July 11 ni dong သွေးလွန်တုပ်ကွေး Dengue Tauhkui (Natgual) vei mimal 4121 pha in a sihlawh mimal 32 pha ci hi.\n2020 kiteelpi ah galkap huang sunga mee piakna phual(mee-zum) 632 te galkaplen pua lam kituah ding hi, ci-in UEC in tangko khia hi. A beisa 2015 Kiteelpi ah galkaplen huang sungah mee-zum 844 om ci hi.\n88 Sangnaupang makai Ko Ko Gyi makaihna ahi People’s Party (PP) in 2020 kiteelpi ah township 70 pan mimal 150 val in ka dem ding uh hi, ci-in tangko uh hi.\nGuahtui tamluatna hangin Mon State, Township 4 ah tuikhang hi, cih thu kiza hi. Township 4 te in Thahtone, Kyaikmayaw, Muhdone leh Thanphyu Zayat te ahi uh hi.\nJapan Mitsubishi Motors Company in Myanmar gamah mawtaw bawlna phual hon dingin lunggulh hi, ci-in CEO Osamu Masuko in gen hi. Tulaitak Mitsubishi in Vietnam, Thailand, Indonesia leh Philippine gam te ah zum ahon laitak ahi hi.\nIndia te huhna US dollar Million 200 tawh AC Kultal lampi akibawl laitak ahi Kale-Kalewa-Monywa lampi 2021 kum May khasung in kizo ta ding a, Kale pan Monywa kikal nai 4 bek kipai ta ding ci hi. Hih India-Myanmar Friendship lampi project pen 2018 Kum May 27 akipan hi a, 2021 Kum May 27 zawhsiang ding hi, cih kiza hi.\nUSA gam, California State, Riverside Township ah Acres 4000 val gamkatna hangin mipi 8000 kiim bang inn leh lo nusia in kihem uh ci hi.\nIndia gam, Panjab State ah Kumpi phalloh Zuu-tuh huan adawn kha mi mimal 86 in sihlawh uh ci hi. Kum simin India gamah Zuu-tuh dawn khakna hang tawh mi 50 kiim bangin sihlawh den uh hi.\nCovid-19 pul natna hangin Leitung bup sumbawlna kiatna hang tawh Japan gam a company 400 val in Bankruptcy (ဒေဝါလီခံ) uh ci hi. Japan gamah Covid-19 natna ngah 36000, asi 1000 val pha uh hi.\nChina (Sen) Bytedance Company neihsa ahi Tik Tok Application pen Microsoft Company tungah ni 45 hun sungin a zuak nadingin Donald Trump in thupia ci hi.\nMore: Twitter, Facebook, Instagram leh YouTube te gamtatzia tawh kisai President Trump in thupia\nAugust 4, 2020 ni Leitung bupah Covid-19 natna ngah Tein 180 val(18,317,520), asi Tein 6 leh tul 90 val (694,713) leh adam kik Tein 95 val (10,936,782) phata hi. Source : 7day news, , Eleven Media, Myanmar Times, DVB, Irrawaddy.\nPrevious: USA, Maryland pan Pi Niang Khan Dim (Thuklai, Mangzong beh) in hongnusia\nNext: US gamsung Coronavirus Stimulus vai update\nKawlgam Hun Hoihlai ~ Rev. Gin Khan Nang


url: =Singkung, Sunmang le Sunsiah. Agelh ~ Pau Sian Lian - Laibu Saal\nHome > Thuluui/Articles > Singkung, Sunmang le Sunsiah. Agelh ~ Pau Sian Lian\nSingkung, Sunmang le Sunsiah. Agelh ~ Pau Sian Lian\nSingkung, Sunmang le Sunsiah.\nMyanmar gam ah Kawl galkap kumpi zawhthawh thutawh kibawl 2008 constitution khat ih neihkhit a kipan Myanmar gam politic paizia pen hong kikhel hanhan tawh kibang mahmah hi. 2010 kumin Myanmar gam-ah 1990 khit a akipan a kinei kik nai ngiatlo kiteelna pi khat kinei-a a thuman hiauloh hangin democracy minpua kumpi thak khat hong piangkhia hi. 2010 khit a kipan tomgen lehang 2015 petpet takteh suakta le thuman kiteelna (free and fair) tungtawn in NLD in thuneih khempeuh phial hong luakkhia zomawk uhhi. Galkap lampan zong bangmah nawngkaisakna omlo in NLD kumpi 2016 teh panmun la in hong kipan taktak tahi. Kuama upngam pakhetloh kikhelna hong khauhpai luain mang bang lianghi.\nHih kikhelna ziazua teng a omteh ki lungdam veve-in noptuam phatuam kisa thamhi. Leitung bupin zong lamdang sa mahmah in hong lamet pih mahmah uhhi. Ahi zongin tu laitak pen 2008 constitution nuaiah ki gam tangtang ahih man in lemden samlo hi. 2008 constitution pen galkap te in thu neihna limci diak teng khauhtak in a humcip theih nading un kibawl laibu hi-a democracy ngeina taktak tawh kituak hiaulo constitution khat ahi hi. Myanmar gamvai a lunglut gamdang mite tawh ka kiho teh, singkung pen khuahun zui-in a teh sel in eng hiuhiau zeel, vul kuan in naipak zeel, vulzeel, sel zeel mah taleh a singkung a gui a kibang den ahih mah bangin Myanmar gam politic paidan zong tuadan hi. Constitution cih zungpi a hoihzaw tawh kilaih mateng mel(color) tuamtuam tawh kilaih in gam kikhel tawh a kibat hang aki deih taktak, mipi neihsa thuneihna te cik mah hun in kingah kikpak lo dinghi, ka cizeel hi. Federal democratic gam ih deihleh hih 2008 constitution tawh cikmah hunin lunggulhna tangtung pak ngeilo ding-a gamsung buaina tengzong venglo-in kido kikapna hong khauhpai mahmah lai veve dinghi.\nHih bang dinmun kawmkal mah in 2015 khit a kipan federal democracy a deih zawdeuh NLD party le mualmi party honpi khatin kiteelna-ah gualzawh na lianpi hong ngah-uh a mailam sunmang te hong a tangtung deuh zawding tawh kibang in ki lunggeel ngam zawdeuh hi. 2008 constitution pen NLD te in zong deih hetlo-in, a langpan den khat hi-in 2012 lai a by election a lutlai pek vua kipan constitution puahding cih a tangko den party khat ahihi. 2010-2015 kikal sung ahih lehlah parliament sungpan puahzo nawnlo in parliament pua lampan puahtheih nading in lampi hoih khat ahi, 21 Century Panglong khawmpi hong kin mahmah ta uhhi. Panglong kikupna pan a kingah khensatna tetawh constitution laih ding cih lampi teel kikta uhhi.\nMualmi thautawi khempeuh kihel thei nailo-in, picing suahlo himah taleh Panglong Conference pen zawhdong hong bawl hamtang ding uhhi. Tu laitak dinmun in mailam minam le gamthu ding ih geel teh 2008 constituion bek ki siksan (reference) thei nawnlo hi. Bangdan federal democracy gam deih in koi dan in lamkhia nuam ih hiam cihtawh mailam thu ding lungngai kawmin geel kul tahi. Tu laitak Myanmar gam dinmun pen siklom pi khat deih danin nuai (mould) theih hun dinmun in kamu hi. Siklom pen ih deih dandan in a meel ih puaksak nop leh meikhu a sa mahmah sungah khul masak a kul mah bangin gam paizia ding ihdeih dan geelna ah a khauhpai theithei, a sa velvel kiginna ih kisam a tuate pen soft power le hard power te zatna hipah hi. Ih deihna dinmun tun nading pen ol masa lo, baihlo dinghi, siklom nuai cihpen tungman nuaitawh ki banglo dinghi, ahi zongin lungkia lo in pil vangtak in phul tantan lehang lah piang thei veve thukhat ahihi.\nTua ahih manin bangdan federal democracy ngeina deih ih hiam? Bangcih lehang koidan in piang thei ding hiam? State level constitution pen koidan hihen la, national level ah koidan hileh hoih ding hiam? Koidan gamte in koidan federal ngeina zangin bang phattuam nate ngahlawh uhhiam?, cihte a hoihpen in geelin, kua ma hong pumnial, zawhthawh theih loh dingin kigin kholh sitset sa in omhuai ta kasa hi. Tua in siklom mei sa mahmah sungah tui/nem sakna nam khat ahihi. Tu laitak in eite deih federal democracy koidan hi-a kua tawh ih deihdan kibang hiam cih kanin lawm zong zonbeh kik kulta hi. Minam khempeuh in amau deih federal design ciat geelin a pulak laitak hun uh hi-in ei lampan micih bangbang mang lelding maw? Ei version neitawm ding ihhiam cihte ngaihsut huaihi. Tu laitak pen ih sunmang-te gelh khiatkik, geelkhiat kik theih hun hoih mahmah khat ahi hi. Tom gen lehang gam kikhelna pen mihing kalsuan zia tawh etkak lehang khe lang khat in 2008 constitution tungah din laitak mahin a dang khe khat in mailam a suan sawm laitak hi-in koi dan constitution tungah kalsuan nuam ihhiam cih kigin loh a phamawh hun hong tungta hi.\n2008 constitution pen a hoih hetloh mah bangin tua puah mateng a kisem thei hiaulo vai thupi tampi om ahih lam ih za mun mahmah hi. Mipi-te in zong ih tel mahmah tahi. Ahi zongin ei Myanmar gam, Zogam pen hun ngah hithiat a damtakin ngak hithiat theih dinmun hilo hi. Adiakdiak in Zogam bangpen zawn ngauna tawh kidim in mualtung kenkawm khawngah hamsa takin ki nungta a, cidamna kem zo lo, sangkah zolo in nekding neilo kitam mahmah hi. Tua ahihmanin ih makai te-in a kiallap thei ding hamphat na hong zon ding uh kisam mahmah hi. Ih kisap tampi pen constitution kipuah nailoh hangzong a kingah theilua tampi mah na om-a, minam dang tampi te in zong tua hamphat nate a luahluah laitak uh na hi veve hi.\nConstitution kipuah ma bangin ngah kholle hangzong a hoihzaw tham vive ahihi. Banghang hiam cihleh tu pekin ih gam-ah ki-ukna lam panmun sang, zum thupi te tampi nei kholkhin lehang ei thutawh ki-uk tawmna (self-determination) ngah in federal constitution hoih a ki neihzawh teh ih neihsa zum te thuneihna hong khang semsem ding hizaw laihi. Thuneihna hawmkhopna (power sharing) khauhpai zaw semsem ding ahih manin a omsa zumte thu neihna(power) le hamphatna (opportunity) kah semsem ding cihna ahihi. Tua ahih manin 2008 constitution laitak in ngahzawh nading hanciam huai zaw kasa hi. Tuate in ih masuan federal gam tun ma kiallap nek ding sunsiah limci te vive hi-a hong thakhauh sak, lawpsak sak, hong ki thutuak sak zaw semsem ding thute hi-in makai te-in tangpi ading hih hamphatnate ngah zahzah hong kalh khiat dinguh kisam hi.\nItem Reviewed: Singkung, Sunmang le Sunsiah. Agelh ~ Pau Sian Lian Description: Rating: 5 Reviewed By: Cinpu Zomi


url: =Zomi leh Zogam ading a manpha Lasiam Pu Lengtong Pauno :: ZOMI DAILY\nposted on 10 January 2021 at 12:34 pm Lomkholna: LengtongPauno, News, Tuithang, Zomi\nLasiam Lengtong Pauno pen Zomi a neu a lian la uk khempeuh a theilo omloding hi. Leitung ah mi minthangte a minthanna a ki theihna a tuamtuam hi a, lasiam Lengtong Pauno aki theihdiakna pen a late hang mah hipi pen hi. Laphuah leh lasak siam mahmah cihdinglo ngal kammal dang zatding ka theih kei hi. A zawl la te, gam ngaih late, khua ngaihna late, nu leh pa itna late, Pasian hong itna late, Mopawi late a kipan a laphuah khempeuh in Zomite lungsim hong vut mahmah a, nungak tangvalte ki itna ki ngaihna, khua leh tui itna, gam leh minam itna hong khangsak mahmah hi.\nTuni 8/01/2021 Friday ni in ZYA Global Network panin ZYA President Pu. Kam Suan Mung in hong nusiatvai hong suahteh ka theikha a, ka dip hong vokdak in ka omdan ding bang ka theikei hi. Bangbang ahi zongin amah ka phawkna in Zomitading thupi ka sak dan tawmkhat ka gennuam hi.\nPu. Lengtong Pauno laphuah gam ngaih la Zomi ka hi hi, Laizom melma, Zomite hong lamto in cih late in Zomi I hihna hong phawksak, hong kipsak semsem hi. A zawlla phuah Meitei Gun, Heina peuh ah hangin nungak tangval tampi in zawl kihelna in zanghthei in a kiten lawh tampi om kici hi. Nu leh pa itna late hangin zong nu leh pa it dan a siamlo, sanggamte itdanding a siamlo mi tampitak a mitkeuh sak in a ki khellawh tampi mah om kici hi.\nPasian itna la a phuah a sakna hangin zong mi tampi tak in Pasian itna phawkthei in a kikhel lawh hi. A mopawi laphuahte zong mopawi khempeuh a tamzaw ah kisa kizangh ahih manin hih thute khempeuh I ngaihsut kikteh Zomita ding mi manpha mahmah ahih lam hong phawksak hi. A Facebook leh Internet te ah a laisuahte in khangthak Zomi tading pilna tampi hong pia hi.\nLengtong Pauno ka muhna: Ka neulai Cikha a, Syamah Nukhek te inn sungah calendar danpian laidalpi khat tungah alim(photo) tuangin a gei ah tuizeu(water fall) khat omin amah a maitang ki mulo in a kunsa in om hi. A late ka ngaihteh siamsalua ka hih manin amel muhding ka ngaklah mahmah hang, ki ciantak in ka mukha kei hi. A la bawl a 6 na or a 7 na ahi tam maw “Laizom Melma” album tungah a maitang tuangsak a, a maitang ka muhcilna hipan hi.\nHun hong paitoto in 2005 kum Kawlpi ah U Ai Mung pa hong nusiat tungtang in nitaksim lasa in zanghphial uh a, tua hun ah Sona Vingvengh leh Ka Zuaungaih cih late hong sa in a taktak a, ka muhcilna hong suak hi. Hun manteh a khut letdingkal ngaklah in ama kiangah pai in a khut lenin ka hopih hi.\nKa muhnop a kum 20 val bang ahih khitteh a muthei pan ka hi a, Mizo te pawlkhat in lasiam Lallutmawi a muhnop dan leh a khut lenkha papi pawlkhat in a khutsilnuam nawnlo, a zite letding zong utpaklo uh acih ka bang dek hi. Mi tampitak himawk ahih manin thu kidot man cih peuhmah aom kei hi. Hun hong paitoto in tuazawh kum 10 bang a valkhit pikpekteh Australia ah hong pai in ka inn uah ann nekhawm, tuidawn khawm, holim khawmthei ka hih manun ka angtang mahmah hi.\nLengtong Pauno tawh holimna:\n1. Meitei gunvai: Ka inn uah ann nekkawm in thu tuamtuam ka dong a, tuate lak ah Meitei gun la a phuahna vai hong genteh thupi ka sa hi. Tonzang ah a Sang kahlai in hih la a phuah hi-a, a la phuah nu kiangah hong ngai ing cih gen ngam ngeilo, a vahawhteh a la phuah nu in zuu khawng zong na lupzel in limtak lengla na do den hong ci hi. Khatvei hih la phuak in a phuah nu kiangah nang kong phuahna hi, ci-in ka pia ci hi. Ahi zongin hong ngai ing cih kam khat beek gen ngamlo ahih manin ki tengkhalo uh hi. A nu ngaknu pen laipilna zong nei in kumpi nasep khawng zong ngah a, Lengtong Pauno tawh aki muh khak uhteh holimpih in Niangtui khawng zong hong nekpihzel ci hi.\n2. Sawm ah khat khiat vai hong genna: Malaysia ah ka omlai in nasemlo hinapi in mi pawlkhat in la phuahding hong cialzel uh a, tua tawh ka nungta zo hi. Sawm ah khat limtak ka khiat laisiah la phuakding in hong cialtam in kua mah etkul lo in ka tate bang a kisap uhteh ka huhzaw hi. Ahi zongin sawm ah khat limtak ka khiat lohteh la hong phuaksak nuam zong hong tawmin sumzat ka kisam hi, hong ci hi.\nKawlgam atun khitteh Messenger pan thu ki zazel in ka Zola phuah pawlkhat zong ka lakam zatte leh a thuluanzia bang aci hiam cih ka ensak a, khialhna omlo hoih mahmah hong cihsak ahih manin tha ka ngah mahmah hi. Thuhoih thu manpha tampi hong genta mah leh I thu zong hong saupianta ahih manin gennop, sutnop tampi tawh tuazah ciphot ni. Hici bang hunsia kawmkal ah hong nusiatsese poi kasa a, ahun khintheih hi leh akhin nuamlo omloding in ka lamen hi.\nVan ah ni, kha, aksi a tanlaiteng, meiteigun ah tui aluan laiteng, Zogam leitang leh Zomite omna khempeuh ah a late ki sasading ahih manin mi manpha mahmah, Zomitading a tangzai mahmah in Pasian mi zat Zomite Aksipi khat ahih na ki phawksemsem ding hi. A innkuanpih akua mahpeuh Huhpa Kha Siangtho in hong hehnepsak henla, akha lungnuam in na tawldam hen. U Pauno lungnuamtak in napai in Zomi leh Zogam ading na sepsate leitungbei dong ki gengen, ki sasa ding hi. Mangpha… Thupi hongsa, Sia Khaibawi (Australia)\nPrevious: Lungdam leh Zaal mangpha maw – Lengtong Pauno\nNext: Lengtong Pauno leh Lengtong te thu ~ Sia Do Khup


url: =LUNGDAMBAWL LEH MISTLETOE PAAK – FGA Tulsa\nLUNGDAMBAWL LEH MISTLETOE PAAK\nLungdambawl hun in biakinn leh innte zepna ah Holly paak tawh a kizep khop loh a phamawh khat pen mistletoe paak ahi hi. Mistletoe paak i pianzia khat pen singkung dangte tawh kibang loin leilak pan a po namte hi lo hi, singkung dangte tungah a posawn, a pothuah nam hi. Singkung, singteh, leh suangteh pilna lam ten “parasitic” singnam in ciamteh uh hi. Singkung a teek pian leh a hawng a nip te tungah bawm nuam deuh hi. Zomi ten “Manghbawm, Manghkai,” ih cih te hi leh kilawm hi.\nLungdambawl’la a kisa te khat ah, “kissing under the mistletoe” “mistletoe kung nuai ah ih ki tawp pak” cih dan a hi tam maw? Mistletoe omna singkung nuai ah a ki mu kha, a ki tuak kha te pen ki kawi, ki tawp, ki nam hamtang ding uh hi, ki ci hi. A haksa pen thu khat ah, lawm leh gual a ki-it a ki ngaite a dingin a haksa thu ahih loh hangin, gal leh sa a, a ki neite a dingin thu haksapi khat suak hi. Banghanghiam cih leh ki “kiss” kul teitei ahih man ahi hi.\nMistletoe paak pianzia pen Holly paak tawh a kibat lohna pawl khat om hi. Holly pen a teh khauhin a mongzum in hiam hi. Mistletoe pen a teh nip hi, hiangneu khat tungah a teh thum pha-in, a laizang a om pen mihing lutang dan-in beem pian in, a nawl a te nih pen mihing khut dan-in om a, khut nih laptoh tawh kibang hi. Khut nih laptoh pen kiniamkhiatna, ki apna (surrender) cih nopna hi. Gal simna ah ih gal ten a khut uh ong laptoh leh kikap thei nawn lo hi. Zomite ngeina khat-ah “Sutpom” cih kammal khat om hi. Ih galte ong pai in, inn sung a om, ih khuampi ong kawi uh leh tuapa pen “Sutpom” ki ci, a ma tungah bangmah thusia kibawl thei lo hi. Ki that thei lo cihna hi. Mistleto’a tehte kawm-ah Holly’ gah tawh a kibangte omhi, ahi hang mistletoe’gahte pen a mel kang hi. A kang mel pen ki itna, ki lemna (peace), ki thu tuahna lim ahi hi. Tanglai hun-in mistletoe pen zatui in kizang hi. Tangthu pawlkhat ah Topa Jesuh a ki khaina Singlamteh pen Mistletoe po-na singkung hi ki ci hi. Banghanghiam cih leh tua Jesuh pen mi kitawngte a ki lemsak’pa, van leh lei a ki nam sakpa, nisuahna leh nitumna a kinai sak pa ahi hi. Amah pen Kumpite Kumpipa, tote Topa, a Lamdang, Thulakpa, Vanglian Pasian, Tawntung Pa, Nopsakna Kumpi, ki ci hi (late 85:10-12, 103:12, Is 9:6).\nIh leitung nuntakna zong mistletoe mah bangin a nungta Pasian singkung tungah a bawm pak (manghbawm) ih hi hi. Ih nuntak theih na dingin Pasian in ong vak, ong khoite hi hang. Ih nuntakna ah amah tawh ih kipelh khak leh ih nuntakna a keutum ding hi ta hi. Pasian’mistletoe nuai ah a nungta taktakte ih hih leh khat leh khat ih kilem kul hi, ih ki niamkhiat kul hi, ei a ding bek hi lo mite a dingin zong ih nuntak kul hi. Lungdam! Pastor Don Ngaih Lian\n(Hih a tung a thute Tedim Lai Siangtho leh Internet pan ka lak hi)\n← KOI TEEL ZAW DING?\nLungdambawl leh Holly paak →


url: =Christian Hymn te’ tangthu: Thuciamna Pha Muang Ning :: ZOMI DAILY\nposted on 24 March 2017 at 3:00 am Lomkholna: Article, Biakna, Hymn, Zamkhatkham\nStanding on the Promises (2 Corinthians 1:20)\nThu ummi khat nuntakna ah a kip ngiungeu nading leh tawntung ading a lungmuan nadingin Laisiangtho sunga Pasian’ kamciamte’ tungaha kingak kul hi. Laisiangtho sunga hih bang kamciamte bangzah-in manpha! “Tuikhangte nawka na pai ciangin nang kong ompih ding hi….” (Isaiah 43:2)\nThu um mite a nisim nuntakna ah Pasian’ kamciam tungah kinga-a nuntak ding hong phawksak lamal leh tua lamalte tawh kituak lua mahmah la-awte hangin hih la a kiphuah cil-a kipan Pasian’ mite’ deihpen la khat-in om den hi.\nHih la a phuakpa Russell Kelso Carter pen America gam Baltimore, Maryland ah November 18, 1849 ni-in suak hi. Catonsville, Maryland ah August 23, 1928 ni-in si hi. A sangkah lai-in kimawlsiam mahmah khat-in minthang hi. 1887 kumin Methodist pawlpi ah ordination kipia a, Holiness, camp meeting movement ah makai khat-in om hi. A nuntak sung tawntung pilna siamna tuamtuam sin-in nasep khat pan khat a khel kawikawi mi khat ahi hi. Methodist minister khat ahih banah Pennsylvania Military Academy ah kum tampi sung professor of chemistry, natural science, civil engineering, and mathematics sem hi.\nTawlkhat sung California ah tuuhon khawi ngei-a, a laihilhnate tawh kisai-in textbook tampi khenkhia ngei hi. Novel pawlkhat zong gelh-a, Christian and Missionary Alliance-te’ hymnal Hymns of the Christian Life (1891) a kikhet lai-in assistant editor-in om ngei hi. Tua labu sungah ama’ phuah la-aw dawng 68 leh lamal dawng 52 kihel hi. A kum tam khit simsim ciangin zato lam pilna sin ding kipana Baltimore, Maryland ah siavuan sem hi.\nHih la “Thuciamna Pha Muang Ning” pen Pennsylvania Military Academy ah professor a sep laitak 1886 kuma a phuah ahi hi. Hih la a aw galkap vai lenlen pian-a, a phuakpa galkap sanga kah ngei, galkap sanga sangsia sem ngei ahih man hi ding hi, ci-in ki-um hi. Amah tua sang pan 1867 kumin sang zo ngei hi. Hih la a kiphuah kum, 1886 kum mah-in John K. Sweney leh R. Kelso Carter-te’ kaihkhop Songs of Perfect Love labu sungah kihel pah a, taang 5 pha hi. Tu hun ciangin a kisakna peuh mah ah taang 4 bek kisa dena, taang thumna kinusia den hi. Tua pen hibang ahi hi:\nHotkhiatna thu kigenna cialpi khempeuh phial-ah hih la kizang den hi. Tuhun-a kikhen evangelical hymnal peuhmah ah kihel kim phial hi. Hih lamal tawh kituakzaw ding ci-a kiphuak la-aw dang a om hangin tu-a i saksak la-aw mah tawh kisasa a Pasian in nakpi mah in zang den hi.\nPrevious: Belgium mipi tammahmahna munkhat mawtaw tawh anawksawm migilo kiman ~ ZD\nNext: Nuntakna lamlak – 2 ~ T. Sawm Lian\nSingapore Airshow ah vanlengkhat kiasuk in meikuang, ahawlpa liam


url: =Dahna Pulakna: Captain Kam Lian Khup in mual hong liapsanta\nCaptain Kam Lian Khup (Zogam Khuppi) in mual hong liapsan\nGeorgia State, Atlanta khuapi a teng, Zogam Khuppi kici, Captain Kam Lian Khup (Retd.) in Feb. 27, 2014 ni in lam-etlohpi in a leitung nuntakna nusia in mual hong liapsanta hi. Zogam Khuppi pen Zogam leh Zomi-te a it mahmah, ama nuntakna nangawn luangkham liangin a kipiakhia ngei, ZRA sung ah Zogam Galkap asem ngei khat ahi hi. Tuipi gal khat, Atlanta khuapi a tun ciangin, a mipih a sapihte a khualna tawh khua leh tui a ding ma apang tawntung mi thupi khat ahi hi.\nZogam Khuppi hong nusiatna hangin adah akap, lungleng khuangai a om, a nusiat a innkuanpihte, a khuapih tuipihte, a manpanpih lawm leh gualte, a pawlpi mipihte tawh a kibangin, Zomi Innkuan USA kipawlna, Executive Committee pawlzong nakpi takin kidah hi. Zogam salpha khat a kisum in kingaihsun a na kisa mahmah hi.\nZogam Khuppi pen Tonzang khualai veng a inn bulpi khat ahi, Pu Pau Cin Thang leh Pi Goih Za Vung-te tapa hi a, tuipi galkhat US gam, Atlanta khuapi a tung masa pawl ahi hi. Tuipi gal khat ah nuntakna zongin a khuasak kawmin, a mipih sapihte a’ding a khualna tawh UZO (GA) kipawlna ah President panmun alen masa pen hi a, sihna manna tawh kisai kihuai theihna ding vai lianpi ahawm, a zahtak huai makai khat ahi hi.\nZogam Khuppi luanghawm pen March 2, 2014 ni in RC Pawlpi ngeina tawh kivuita ding hi. Zogam Khupi hong nusiatna hangin adah akap, agim atawl khempeuh anungta Pasian in hong hehnem in thathak hong guanciat tahen ci in thu ka ngen uhhi.